Kenapa Jepun Nak Lepaskan Sisa Radioaktif Loji Nuklear Fukushima ke Laut?

Baru-baru ini kerajaan Jepun telah mengumumkan satu keputusan besar untuk melepaskan sahaja air yang mengandungi sisa radioaktif ke laut. Seperti dijangka, keputusan untuk melepaskan air buangan dari loji nuklear di Fukushima yang dilanda gempa bumi dan tsunami pada 2011 telah mencetuskan reaksi balas dari negara-negara jiran.

Banyak saintis percaya bahawa ini adalah satu-satunya pilihan yang realistik, tetapi kerajaan-kerajaan negara jiran, kumpulan nelayan dan persatuan-persatuan alam sekitar telah memberikan reaksi yang berbeza, kebanyakannya risau akan kesan buruk sisa radioaktif ini kepada ekosistem hidupan laut.

Perdana Menteri Jepun Yoshihide Suga mengatakan pelepasan air buangan tersebut ke laut adalah pilihan paling realistik untuk pemulihan Fukushima, satu dekad setelah gempa besar dan tsunami mencetuskan kehancuran kilang nuklear disitu pada Mac 2011.

Tidakkah tindakan ini dianggap merbahaya kerana akan mencemarkan air laut dengan sisa-sisa radioaktif? Adakah tindakah ingin akan menyebabkan hidupan laut mengalami mutasi (antara inspirasi kepada penciptaan watak Godzilla) ?

Secara ringkas, keputusan ini diambil kerana ruang untuk menyimpan air sisa hampir habis. Pada masa ini kra-kira 1.25 juta tan air radioaktif disimpan di Fukushima dan lokasi tersebut dijangka mencapai kapasiti penuh tahun depan, menurut pengendali kilang Tokyo Electric Power Company (Tepco).

Tepco ingin menamatkan operasi loji tersebut sepenuhnya tersebut antara tahun 2041 hingga 2051, tetapi ia tidak dapat meneruskan rancangannya jika lebih banyak tangki simpanan harus dibina untuk menampung air buangan tersebut. Maka, isu simpanan air buangan yang mengandungi radioaktif ini haruslah diselesaikan terlebih dahulu.

Nigel Marks, profesor fizik dan astronomi di Curtin University di Perth mengatakan teknologi pembersihan canggih dan terkini telah menyaring bahan radioaktif yang paling berbahaya dan bahan radioaktif yang kurang merbahaya seperti campuran tritium mahu atau tidak perlu "dibuang" ke suatu tempat juga akirnya.

Untuk memahami mengapa isu ini mendapat perhatian antarabangsa terutamanya negara-negara yang berjiran dengan Jepun, kita perlu mengetahui apakah isi kandungan air yang ingin dilepaskan oleh Jepun ini ke laut.

Berikutan tragedi gempa bumi berkekuatan 9.0 pada 11 Mac 2011, tiga daripada enam reaktor di Loji Tenaga Nuklear Fukushima Daiichi menjadi terlalu panas. Kerosakan pada reaktor bermaksud air yang digunakan untuk menyejukkannya menjadi tercemar.

Walaupun kebanyakan unsur radioaktif dapat disaring oleh sistem yang dikenali sebagai ALPS (Advanced Liquid Processing System), tritium, bentuk hidrogen yang kurang radioaktif, tidak dapat disaring. Diperlukan sekitar 60-100 tahun untuk menukar ia sepenuhnya menjadi helium yang tidak berbahaya. Dalam spektrum unsur radioaktif, tritium berada di kumpulan yang ringan atau kurang merbahaya.

Tetapi beberapa bahan radioaktif lain mungkin masih terdapat dalam air sisa itu. "Terdapat senarai panjang bahan radioaktif lain yang mungkin ada seperti cesium-137 dan strontium-90. Unsur-unsur radioaktif ini mungkin wujud pada tahap tinggi ”kata Luk Bing-lam, ketua Persatuan Nuklear Hong Kong.

Sebilangan besar saintis bersetuju bahawa kehadiran tritium tidak menjadi isu utama kepada masalah kesihatan.

Luk Bing-lam mengatakan ia akan dicairkan lagi oleh air laut. "Tritium boleh menyebabkan barah, sama dengan bahan radioaktif lain tetapi dosnya sangat rendah sehingga tidak mungkin menyebabkan barah dalam jangka panjang.

Jangka half-life tritium adalah sekitar 10 hari. Ini bermakna tritium tidak akan terkumpul di dalam badan kita dalam jangka masa yang panjang. Kerajaan Jepun merancang untuk mencairkan kepekatan tritium menjadi kurang dari 1.500 becquerel seliter, unit yang digunakan untuk mengukur radioaktiviti.

Nilai itu adalah kira-kira satu pertujuh daripada had yang disyorkan dalam air minum mengikut garis panduan Pertubuhan Kesihatan Sedunia atau 1 per 40 dari kepekatan yang dibenarkan di bawah standard keselamatan Jepun. Namun, terdapat keperluan untuk memantau unsur radioaktif yang lain.

Beliau mengatakan bahawa jika ada cesium-137 dan strontium-90, unsur-unsur radioaktif ini boleh memberi kesan yang lebih besar kepada kesihatan. Oleh itu, pemantauan ketat oleh masyarakat antarabangsa diperlukan untuk memastikan isotop tidak hadir pada tahap tinggi.

Di bawah rancangan yang dipersetujui oleh oleh kerajaan Jepun, Tepco akan mula membuang air radioaktif dalam masa dua tahun. Pembebasan air secara beransur-ansur ini akan memakan masa kira-kira 30 tahun dan dijangka berakhir sebelum proses penyahaktifan loji selesai.

Rancangan pelepasan ini telah disahkan oleh Agensi Tenaga Atom Antarabangsa (IAEA). "Kaedah pelupusan air yang telah dipilih oleh Jepun dapat dilakukan sesuai dengan piawaian antarabangsa namun jumlah air yang besar menjadikannya kes yang unik dan kompleks", kata ketua pengarah IAEA, Rafael Mariano Grossi.


Ini Sebab Mengapa Kereta F1 Tidak Menggunakan Kokpit Tertutup

Bagi peminat Formula 1 mahupun yang hanya menonton sekadar suka-suka, anda pastinya tahu bahawa kereta F1 tidak menggunakan kokpit tertutup.

Jika kita fikirkan tentang kelajuan pecutan kereta F1, pastinya apa-apa serpihan kecil sahaja sudah cukup untuk menyebabkan kecederaan teruk.

Untuk menjawab persoalan ini kita perlu kembali ke masa di mana F1 pertama kali mengumumkan bahawa mereka akan menggunakan "halo".

Halo adalah sistem perlindungan kemalangan pemandu yang digunakan pada ketika ini dalam siri perlumbaan terbuka seperti F1.

Halo terdiri daripada palang melengkung pada bahagian hadapan kereta bertujuan untuk melindungi kepala pemandu. Walaupun ada yang menyukai idea ini, ia tidak terlepas daripada mendapat kritikan yang agak hebat.

Namun, jelas sekali kita perlu bersetuju bahawa halo adalah antara salah satu keputusan terbaik yang pernah dibuat oleh F1.

Ia telah melindungi pemandu dari kemalangan yang boleh membawa maut, dari Charles Leclerc dalam 2018 Belgian Grand Prix hinggalah kepada Romain Grosjean di Bahrain pada tahun lalu.

Tetapi persoalannya adalah mengapa F1 memilih reka bentuk halo sedangkan terdapat beberapa lagi alternatif lain?

Pertama sekali perlu diketahui bahawa keputusan ini bukanlah dibuat dengan mudah dan cepat oleh Persekutuan Automobil Antarabangsa (FIA).

Idea alat perlindungan kokpit telah dibincangkan selama bertahun-tahun dalam komuniti sukan permotoran terutama dalam kejuaraan seperti F1 dan IndyCar.

Pada tahun 2011, jurutera F1 menguji idea kanopi jet pejuang dengan bantuan dari FIA.

Ketika idea ini di awal ujian, pemandu terakhir yang mengalami trauma kepala yang teruk akibat serpihan objek dalam F1 adalah Felipe Massa.

Massa dihentam oleh spring yang longgar dari kereta Rubens Barrichello dalam kemalangan teruk ketika aksi melayakkan diri ke Grand Prix Hungary 2009.

Malah pada tahun 2009, semasa perbincangan mengenai kokpit tertutup berlangsung, banyak persoalan telah diajukan.

Antaranya adalah bolehkah pemandu dari kokpit dengan sendiri? Adakah strukturnya cukup kuat?

Apa yang akan berlaku sekiranya berlaku kebakaran? Bolehkah struktur ini runtuh ke atas pemandu? Dan adakah ini akan menyukarkan proses mengeluarkan seseorang dari kokpit oleh Marshall?

Kembali ke tahun 2011, FIA menjalankan 2 ujian untuk meneroka pilihan yang tersedia berkaitan dengan idea kokpit tertutup.

Ujian pertama melibatkan cermin hadapan polikarbonat dan eksperimen kedua menggunakan kanopi jet pejuang yang diperbuat daripada polikarbonat berspesifikasi aeroangkasa, di mana kedua-dua bahan ini adalah sangat kuat.

Semasa ujian-ujian tersebut dijalankan, pemasangan yang tepat seperti kereta F1 sebenar dibuat dan tayar F1 "ditembak" ke arah struktur tersebut pada kelajuan 225 kilometer sejam.

Ujian pertama melihatkan cermin hadapan mengalami kerosakan yang teruk semasa ujian walaupun berjaya menghalang tayar daripada menghentam tempat duduk pemandu.

Namun, ujian kanopi jet pejuang dianggap sebagai sangat berjaya kerana mampu mengelakkan pemandu daripada dihentam tayar dan kerosakan yang berlaku pada kanopi tersebut adalah sangat minimum.

Kerja-kerja pembaikan terhadap alternatif ini diteruskan pada tahun berikutnya dengan eksperimen yang sama dijalankan dengan reka bentuk "roll hoop" yang setanding dengan halo hari ini.

Walau bagaimanapun, apabila struktur roll hoop ini dibentangkan kepada kumpulan strategi F1 pada tahun 2013, idea ini dikritik teruk kerana rupa bentuknya yang sangat hodoh dan projek ini dihentikan.

Dan hanya setahun kemudian, dunia F1 dikejutkan dengan kemalangan yang membawa kepada kematian pemandu Perancis iaitu Jules Bianchi.

Walaupun siasatan memutuskan bahawa reka bentuk kokpit tertutup pun tidak akan mampu untuk menyelamatkan nyawa Bianchi semasa Grand Prix Jepun 2014 tersebut, tidak diragui bahawa ramai yang bersetuju dengan idea bahawa perlunya kokpit tertutup s erta mencegah kemalangan seterusnya.

Beberapa minggu selepas kematian Bianchi, bintang IndyCar iaitu Justin Wilson pula terbunuh selepas serpihan objek mengenai topi keledarnya pada 2015 ABC Supply 500.

Ketika inilah baru wujudnya rasa yang sangat mendesak dari komuniti sukan permotoran bahawa sesuatu perlu dilakukan untuk menghentikan kejadian seperti ini berlaku lagi.

Pada tahun berikutnya, peranti halo pertama diuji pada sebuah kereta F1 dalam ujian pra musim.

Pada mulanya, ia ditolak untuk digunakan pada musim 2017 selepas pasukan dan pemandu bimbang halo akan mengganggu pandangan.

Namun bermula dari tahun 2018, perubahan telah dilakukan dan pengginaan halo adalah diwajibkan.

Teknologi Red Bull juga membantu menghasilkan cermin depan pada tahun 2016 yang serupa dengan kanopi jet pejuang yang diuji oleh FIA lima tahun sebelumnya.

Akan tetapi, ia tidak diterima oleh F1. Mengapa? Apa yang kita tahu adalah ia bukanlah kerana alat perlindungan kokpit ini dianggap tidak selamat.

Malah, IndyCar bekerjasama dengan Red Bull melibatkan reka bentuk ini pada tahun 2020 dan kini menggunakannya dalam kejuaraan mereka untuk memastikan pemandu dilindungi yang rata-rata mencapai kelajuan sekitar 252 kilometer sejam dalam acara seperti Indy 500.

Peranti kokpit tertutup yang kini digunakan oleh IndyCar hampir-hampir seperti kacukan antara kanopi dan halo.

Reka bentuk seperti ini yang mempunyai cermin hadapan mampu menghalang serpihan objek dan cukup kuat untuk memantulkan objek lebih besar seperti spring atau tayar.

Secara keseluruhan, struktur ini boleh menahan daya melebihi 15 tan.

Prototaip aeroskrin asal yang diuji semasa FP1 di Sochi pada tahun 2016 tidak mempunyai sokongan tambahan halo seperti mana ada pada IndyCar.

Malah, ketika lakonan semula digital dari Grand Prix Belgium 2018 yang berlaku melibatkan Alonzo dan Charles Leclerc dibuat menggunakan reka bentuk aeroskrin yang serupa, diputuskan bahawa peranti sedemikian hanya akan memberikan perlindungan sebanyak 10% sahaja berbanding apa yang diberikan oleh peranti halo kepada Leclerc.

Penyelesaian yang diambil oleh IndyCar untuk menggunakan kokpit tertutup dengan memasangkan skrin jet pejuang pada kereta mereka bukanlah sesuatu yang mudah. Ia sangat sukar, malah mempunyai satu masalah besar iaitu penyejukan.

Seperti yang kita tahu, memandu dengan kelajuan dahsyat ini akan membuatkan angin terasa sangat kuat dan sejuk.

Namun apabila skrin dipasang, udara segar ini tidak lagi dirasai oleh pemandu, membuatkan pemandu berasa seperti berada dalam sauna dan bukannya dalam kereta lumba.

Malah bukan kepala pemandu sahaja yang memerlukan angin, tetapi bahagian badan dan kaki juga perlu berada dalam suhu yang sesuai sepanjang perlumbaan.

Ketika menguji alternatif pada perlumbaan tahun lalu, reka bentuk "nostril" atau lubang hidung digunakan untuk mengalirkan udara kepada pemandu. Malah, IndyCar mencipta sistem lain yang mengambil udara dan mengalirkannya melalui hos ke topi keledar pemandu.

IndyCar juga membenarkan pasukan mengubah suai kanopi dengan saluran penyejuk di kedua-dua sisi skrin, dengan sekurang-kurangnya salah satu dari saluran ini mesti disalurkan ke topi keledar pemandu dan yang satu lagi boleh disalurkan ke mana-mana bahagian mengikut pilihan pasukan.

Skrin ini juga boleh dipasang atau dibuang dalam tempoh 15 minit untuk membantu mengeluarkan pemandu dari tempat duduk atau hanya untuk penyelenggaraan asas.

Kedua-dua reka bentuk ini sesuai untuk kejuaraan pilihan IndyCar dan F1. Dari segi perlindungan keseluruhan, boleh dikatakan bahawa pilihan kokpit IndyCar adalah lebih selamat berbanding F1.

Namun buat masa ini, F1 masih memilih dan mesti meneruskan penggunaan reka bentuk halo kerana ia dianggap yang terbaik dari segala aspek keselamatan dan keselesaan.

Dan dengan peraturan baharu yang akan berkuatkuasa tahun 2022, reka bentuk perlindungan kokpit generasi kedua bakal menyusul.


Mengapakah Orang Miskin Sukar Keluar dari "Perangkap Kemiskinan"?

Sejak daripada kecil, kita disuruh oleh ibu bapa untuk rajin belajar supaya mudah memperoleh pekerjaan yang bagus apabila dewasa kelak. Bagi mereka yang lahir dalam keluarga yang miskin atau kurang berkemampuan, pendidikan dilihat sebagai solusi atau jalan keluar daripada kemiskinan.

Jika dilihat secara umum, ia kelihatan benar. Namun, apabila dilihat secara realiti, ianya tidak selalunya benar. Ada individu yang lahir dalam keluarga yang miskin kemudiannya memperoleh pekerjaan yang cukup baik, namun masih belum berjaya keluar sepenuhnya daripada kemiskinan. Gaji yang diperoleh mereka hanya cukup-cukup makan sahaja memandangkan mereka mempunyai banyak tanggungan sehingga akhirnya mereka langsung tidak mampu menyimpan. Lebih teruk, gaji yang diterima mungkin kurang daripada apa yang diperlukan. Inilah yang disebut sebagai "perangkap kemiskinan".

Perangkap kemiskinan adalah keadaan di mana kemiskinan memaksa orang untuk tetap miskin. Ini adalah kitaran yang menyebabkan individu, masyarakat, wilayah atau seluruh ekonomi terjebak dalam kemiskinan yang melampau, di mana mereka tidak dapat melepaskannya untuk jangka masa yang panjang.

Kes terburuk daripada perangkap kemiskinan adalah di mana semua perkara di atas, dari individu hingga kerajaan sesebuah negara, terjebak dalam kitaran kemiskinan ini. Ia adalah kitaran di mana orang dan ekonomi yang bermula miskin juga akan berakhir dengan miskin. Bagi mereka, kemiskinan itu sendiri menjadi penyebab kemiskinan.

Perangkap kemiskinan berbeza dengan kemiskinan sementara, yang mungkin berpunca daripada keadaan pasaran yang buruk, seperti kemelesetan atau krisis kewangan ekonomi tempatan atau global yang biasanya bersifat sementara.

Keadaan ekonomi yang mengalami krisis seperti ini dapat pulih daripada kejutan buruk ini, tetapi mereka yang terperangkap dalam perangkap kemiskinan yang berterusan tetap miskin untuk waktu yang sangat lama.

Untuk lebih memahami bagaimana kemiskinan menghalang pertumbuhan, kami akan menerangkan perinciannya dengan bantuan analogi kehidupan semut dan belalang!

Semut, yang bekerja keras pada musim panas, dapat berehat dan selamat sepanjang beberapa bulan musim sejuk. Sebaliknya, belalang yang tidak menyimpan makanan pada musim panas, akan menghadapi kesukaran berjuang untuk bertahan pada musim sejuk.

Perbandingan antara kisah 2 haiwan ini mempunyai moral dan pengajaran mengenai tema bekerja keras dan menabung atau menyimpan untuk masa depan. Bayangkan sesuatu perkara yang buruk berlaku di lokasi belalang itu hidup yang menyebabkan segala simpanan makanannya ketika musim sejuk musnah.

Apabila datang musim sejuk, daun mulai gugur dan cuaca berubah. Semut ketika itu tidak perlu khuatir kerana mereka mempunyai simpanan makanan yang cukup tetapi tidak bagi belalang itu yang akan kelaparan dan besar kemungkinan mati kelaparan.

Semut mempunyai simpanan yang tinggi dan perbelanjaan (makan) rendah pada musim panas, dan disimpan untuk penggunaan kemudian hari pada musim sejuk. Di sisi lain, belalang yang tidak memiliki simpanan atau aset, akan terus berada dalam "kemiskinan" (tiada makanan) tanpa sokongan dari luar.

Simpanan memberikan kita kelonggaran dalam menghadapi situasi buruk yang mungkin timbul pada masa akan datang. Tetapi mengapa kita perlu menyimpan? Selain berfungsi sebagai penyelamat, kita boleh menggunakan simpanan tersebut supaya kita dapat melabur dan berkembang.

Bayangkan semut bukannya sekadar menyimpan menyimpan makanan/benih untuk musim sejuk tetapi menanamnya di rumah hijau yang mereka bina di sarang semut mereka. Oleh kerana benih akan tumbuh menjadi hasil yang lebih banyakh pada musim sejuk, mereka akan mempunyai kedua-duanya -  pendapatan dan simpanan.

Oleh itu, benih yang disimpan diubah menjadi modal yang dapat menghasilkan pendapatan masa depan. Ini bermaksud bahawa benih yang disimpan boleh dilaburkan. Kerana mempunyai simpanan dan pelaburan, semut mempunyai cukup bukan sahaja untuk bertahan hidup, tetapi juga untuk berkembang,

Sebaliknya, kerana belalang tidak mempunyai simpanan, dia akan berjuang untuk bertahan. Sebilangan kecil makanan, jika ada, yang akan diperoleh selama musim sejuk, semuanya akan dimakan. Untuk berkembang, dia perlu memperoleh cukup banyak wang untuk bukan sahaja makan, tetapi juga menyimpan dan melabur.

Keadaan belalang tidak akan bertambah baik tanpa peluang untuk menjana lebih banyak. Sekiranya tidak ada lebihan pendapatan yang lebih tinggi, tidak akan ada simpanan, pelaburan dan dengan itu tidak ada pertumbuhan untuk belalang.

Orang di negara miskin atau individu yang lahir dalam keluarga miskin mereka menghadapi situasi yang serupa. Tanpa pendapatan yang mencukupi, mereka mendapati diri mereka tidak dapat membina modal yang boleh dilaburkan dan berkembang.

Mereka tidak dapat menambah pendapatan kerana mereka menghadapi "musim sejuk" yang terus-menerus, iaitu, ketidakmampuan untuk memperbaiki keadaan mereka.

Mengapa orang yang berpendapatan rendah tidak dapat menabung cukup? Banyak faktor mempengaruhi kemampuan seseorang memperoleh pendapatan, terutama dalam menghadapi kemiskinan. Kemiskinan meletakkan seseorang individu pada risiko yang lebih tinggi untuk mempunyai masalah kesihatan kerana kekurangan makanan dan sanitasi.

Keadaan ini mendorong mereka untuk mengambil cuti pada hari kerja, yang seterusnya mengurangkan pendapatan mereka. Sebaliknya, masalah kesihatan yang berterusan turut meningkatkan perbelanjaan perubatan mereka, seterusnya menyukarkan mereka mempunyai lebihan wang untuk disimpan dan dilaburkan.

Orang yang berada di bawah garis kemiskinan berjuang untuk memenuhi keperluan hidup. Dalam keadaan seperti itu, pendidikan menjadi sesuatu yang mewah. Kurangnya pendidikan yang mencukupi menyebabkan mereka tidak dapat memperoleh pekerjaan yang lebih baik, seterusnya memperkukuhkan keadaan mereka dan menyebabkan kemiskinan ini berlanjutan dari generasi ke generasi.

Ini adalah penyebab sukar untuk keluar daripada kitaran "perangkap kemiskinan". Tahap pendapatan rendah menyebabka seseorang itu tidak mendapat pendidikan yang baik dan melindungi kesihatan mereka, seterusnya membawa kepada masalah berpendapatan rendah.

Sukar bagi mereka untuk melabur dalam perkara-perkara yang dapat menolong mereka meningkatkan pendapatan, kerana mereka tidak mempunyai lebihan pendapatan untuk dilaburkan.

Untuk melepaskan diri dari perangkap kemiskinan, menurut kajian yang dilakukan seseorang individu yang berada dalam kemiskinan itu harus diberi bantuan yang cukup sehingga mereka dapat memperoleh sejumlah besar modal yang diperlukan untuk membebaskan diri dari kemiskinan.

Teori kemiskinan ini membantu menjelaskan mengapa program bantuan tertentu yang tidak memberikan tahap sokongan yang cukup tinggi mungkin tidak berkesan untuk membangkitkan individu keluar dari perangkap kemiskinan. Sekiranya mereka yang berada dalam kemiskinan tidak memperoleh sejumlah besar modal, maka mereka akan tetap bergantung pada bantuan selama-lamanya dan mundur jika bantuan itu berakhir.


5 Jalan Raya Paling Banyak Lorong Di Dunia

Kita biasa menggunakan 1, 2, 3 atau 4 lorong satu hala semasa memandu.

Kecuali dalam beberapa situasi melibatkan plaza tol apabila lorong mula dipecahkan untuk memudahkan penyuraian kenderaan agar urusan tol lebih lancar sehingga laluan menjadi lebih daripada 4 lorong. Tahukah anda di manakah terletaknya jalan raya yang paling banyak jumlah lorongnya di dunia?

Berikut adalah lima jalan raya/lebuh raya yang mempunyai jumlah lorong terbesar setakat ini yang ada.

Lebuhraya Interstate 75 atau i-75 yang menghubungkan beberapa negeri di Amerika Syarikat ini, iaitu Florida sehinggga Michigan melalui 6 buah negeri semuanya.

Dibuka pada tahun 1957 dengan keseluruhan jarak perjalanan 2,875 km, satu laluan yang terletak di bandar Marietta memerlukan 15 lorong. Sementara di satu bahagian di Atlanta sepanjang 12.8 km perjalanannya, lorong bertambah menjadi 16 lorong - merupakan bahagian paling besar jumlah lorongnya sepanjang lebuhraya gergasi ini.

Lebuh raya ini dibina secara berperingkat, memakan masa hampir 20 tahun pembinaannya dengan fasa terakhir selesai pada tahun 1973. Sehingga ke hari ini, i-75 menjadi antara laluan ikonik dalam sejarah Amerika Syarikat, disebabkan kewujudan banyak lokasi pelancongan menarik sepanjang laluan tersebut.

Untuk benar-benar menghayati dan menikmati perjalanan, dianggarkan pengguna patut meluangkan masa 2 ke 3 hari atas jalan raya agar dapat berkunjung ke banyak lokasi bersejarah yang masih dipelihara.

Salah sebuah jalinan lebuhraya yang sering dijadikan contoh ikutan negara-negara lain dalam pembinaan laluan berkelajuan tinggi, New Jersey Turnpike merupakan sebuah laluan bersejarah dibuka pada tahun 1951, sepanjang 188 km keseluruhannya.

Bukan semua kawasan sepanjang laluan ini memerlukan jumlah lorong yang banyak, majoritinya di antara 4 lorong (2 satu hala) dan 6 lorong (3 satu hala), tetapi dibeberapa lokasi sibuk - jumlah lorongnya ditambah kepada 12 (6 satu hala) atau 14 lorong.

Dilaluan 14 dan 15E, jumlah lorongnya meningkat kepada 18 laluan.

Uniknya, pengurusan lebuhraya ini tidak tertakluk kepada kawalan selia mana-mana kerajaan, baik kerajaan pusat mahupun kerajaan negeri di Amerika Syarikat.

Sistem lebuhraya ini dikawalselia sebuah badan dinamakan The Turnpike Authority, yang bersifat bebas sehinggakan mereka juga mempunyai pasukan peronda polis sendiri seramai 200 orang bagi memastikan keselamatan pengguna terjamin.

Mempunyai jarak perjalanan sejauh 828 km keseluruhannya, lebuhraya ini merupakan laluan paling sibuk di Kanada menghubungkan Windsor di bahagian barat negara itu ke Ontario-Quebec di bahagian timur.

Dibuka pada tahun 1953 bermula dengan dua lorong untuk perjalanan sehala, kadar penggunaannya yang terlalu tinggi memerlukan kerajaan Kanada menambah jumlah lorong yang ada. Pada tahun 1963, laluan ini dijadikan laluan 12 lorong, dengan 6 lorong satu hala di beberapa bahagian yang kerap sesak.

Salah satu bahagian paling teruk kesesakannya, adalah laluan yang terletak berdekatan Toronto Pearson International Airport - jadi kerajaan Kanada menambah 6 lagi lorong di situ, menjadikan laluan tersebut 9 lorong untuk perjalanan sehala.

Ini menjadikan bahagian tersebut mencapai 18 lorong kesemuanya, tetapi situasi kesesakan dilaporkan masih teruk (pautan PDF).

Kerajaan Myanmar berusaha keras membangunkan Naypidaw untuk dijadikan pusat pentadbiran negara mereka, namun tersilap selepas gagal merancang bagaimana untuk memenuhkan bandar baru tersebut dengan penduduk.

Salah satu usaha besar-besaran yang dijalankan adalah membina sebuah lebuhraya yang mempunyai 20 lorong, 10 lorong untuk satu hala yang menghubungkan bangunan parlimen mereka dengan pusat bandar.

Sekiranya semua lebuhraya dalam senarai ini dibina untuk menyuraikan kesesakan, lebuhraya yang dibuka di Naypidaw ini adalah lebuhraya yang paling banyak lorong untuk kegunaan, tetapi lengang daripada kenderaan.

Nama rasmi bagi lebuhraya ini adalah Interstate 10 atau I-10, tetapi turut dikenali dengan nama Katy Freeway.

Dibina pada era 1960-an, pada awalnya lebuh raya ini hanya menempatkan 6 ke 8 lorong sebelum rancangan membesarkannya untuk meningkatkan kapasiti penggunaannya kepada 200,000 buah kenderaan sehari menjadikan laluan ini bertambah kepada 16 lorong.

Bagi membantu aliran trafik menjadi lebih baik, beberapa lorong tambahan ditambah dengan status lorong khas diperkenalkan bermula awal dekad 2000.

Dalam versi sedia ada sekarang ini selepas pelebarannya selesai dijalankan, I-10 yang mempunyai kepanjangan 1,412 km merentasi Texas mempunyai 12 lorong utama dibahagikan kepada 6 lorong untuk setiap satu hala, 8 lorong penyurai trafik dan 6 lorong khas.

6 lorong khas dengan 3 lorong di setiap hala dikhaskan untuk kegunaan kenderaan pengangkutan awam dan kenderaan yang sarat penumpang pada waktu puncak.

Bagaimanapun, semua pelebaran jalan yang dilakukan nampaknya tidak membawa kesan yang diharapkan.

Masa yang diambil oleh pemandu setelah lorong ditambah menjadi lebih panjang, menandakan tambahan lorong semata-mata sebenarnya melambatkan lagi masa perjalanan.

Jadi sekiranya anda tersekat di jalan atau lebuh raya dan mengharapkan agar kerajaan kita menambah jumlah lorong; statistik dan kajian yang telah dijalankan ke atas pendapat tersebut sebenarnya telah menunjukkan andaian itu salah. Lebih lorong akan membawa kepada lebih kesesakan.


Inilah Burung Dengan Kicauan Terkuat Di Dunia

Kicauan burung adalah bunyi pagi yang indah untuk mengejutkan kita dari tidur, namun jika bunyi jam pada telefon anda adalah panggilan mengawan oleh burung White Bellbird, lain pula ceritanya.

Walaupun memiliki tubuh sekecil burung merpati, burung dari Amerika Selatan ini mampu menghasilkan bunyi yang tersangat kuat. Malah, menurut sebuah jurnal dalam Current Biology, bunyi burung White Bellbird ini adalah yang paling kuat pernah direkodkan.

Bunyi pendek yang dilaungkan sebanyak dua kali ini adalah tiga kali tahap tekanan suara (ukuran intensiti suara) dari bunyi yang dihasilkan oleh burung Screaming Piha, pemegang rekod ini sebelumnya.

Menurut kajian yang dilakukan pada tahun 2019, burung White Bellbird jantan menghasilkan bunyi mencapai 125 dB, jauh meninggalkan rekod oleh Screaming Piha iaitu 116 dB.

Untuk memudahkan gambaran, 125dB adalah lebih kuat daripada bunyi siren kereta polis.

Malah, kicauan oleh burung White Bellbird jantan ini tersangat kuat sehinggakan setanding dengan bunyi enjin jet semasa berlepas.

"Kami dapat mendengarnya di semua tempat, seolah-olah ia adalah semacam soundtrack hutan ini. Burung ini mengeluarkan bunyi deringan yang sangat kuat dan kedengaran seperti seseorang memukul logam, seperti tukang besi," kata Mario Cohn-Haft, salah seorang penulis kajian dan pakar burung di Instituto Nacional de Pesquisas da Amazônia Brazil.

Cohn-Haft sudah biasa dengan bunyi itu menerusi ekspedisi di pergunungan Amazon Brazil.

Oleh kerana beliau sangat ingin tahu betapa bisingnya bunyi ini, Cohn-Haft menghubungi, Jeff Podos, ahli bioakustik di University of Massachusetts Amherst.

Kedua-duanya mereka kemudiannya mengembara ke pergunungan tersebut sebanyak dua kali dilengkapi dengan pengukur tahap bunyi yang dikalibrasi untuk merakam amplitud kicauan White Bellbird dan Screaming Piha.

Alat tersebut ini telah diselaraskan dari segi bunyi dan jarak untuk membolehkan perbandingan dibuat.

Richard Prum, seorang pakar ornitologi di Universiti Yale yang tidak terlibat dalam kajian ini, mengatakan bahawa adalah sangat mengagumkan bahawa kedua-dua penyelidik tersebut dapat mengukur tahap desibel yang dihasilkan oleh burung White Bellbird itu.

"Kelantangan bunyi adalah salah satu perkara paling sukar untuk diukur secara empirikal di alam liar kerana terdapat banyak elemen lain yang mengganggu pengukuran yang tepat. Mereka melakukan tugas yang sangat baik untuk mengawal unsur-unsur tersebut," kata Richard Prum.

Sebahagian daripada keluarga cotinga, yang merangkumi burung umbrellabird, piha, dan cock-of-the-rock, burung White Bellbirds biasanya tinggal di pergunungan tinggi di utara Brazil dan selatan Venezuela.

Burung jantan berwarna putih terang dengan paruh hitam yang menonjol serta mempunyai gelambir yang tergantung di bahagian atas kepala.

Burung betina pula mempunyai bulu berwarna hijau dengan jalur coklat.

Oleh kerana bunyi kuat biasanya dikaitkan dengan komunikasi jarak jauh, kedua-dua penyelidik tersebut terkejut melihat burung jantan "menyimpan" bunyi terkuatnya untuk dilontarkan apabila burung betina berhampiran.

Mereka juga kagum dan terpesona bagaimana burung betina dan burung jantan itu sendiri dapat bertahan dengan bunyi yang tersangat nyaring tanpa mengalami kerosakan pendengaran.

(Kicauan burung paling kuat di dunia oleh burung White Bellbird jantan)

Sesekali, mereka melihat burung betina bertenggek bersama-sama burung jantan. Dalam interaksi ini, si jantan akan membelakangkan badannya dan kemudiannya berpusing secara dramatik untuk berhadapan dengan burung betina sambil menghasilkan kicauan kedua.

Burung betina biasanya akan berundur ketika atau sebelum kicauan dilakukan, namun masih berada pada jarak yang sangat dekat.

Kelantangan sudah tentunya bukan satu taktik survival, kerana ia meningkatkan risiko si jantan untuk dikesan oleh pemangsa. Jadi, kedua-dua penyelidik ini menyimpulkakn bahawa ia dilakukan kerana si betina.

Dalam kata lain, burung betina ini lebih sukakan dan tertarik kepada burung betina yang lantang.


Sejarah Lagu Dan Lirik Tema Liga Juara-Juara Eropah 'Champions League'

Bagi peminat sukan bola sepak khasnya liga Eropah, salah satu kejohanan paling unik yang menjadi identiti bola sepak mereka adalah Liga Juara-Juara Eropah atau 'Champions League.'

Dalam setiap perlawanan melibatkan kejohanan peringkat tersebut, yang dianggap kejohanan berstatus elit kerana hanya melibatkan pasukan-pasukan terbaik dari kesemua liga yang dianjurkan di benua Eropah - ada satu lagu tema yang akan dimainkan sebelum sepak mula dilakukan.

Lagu tema ini yang selalu digunakan dalam iklan dan promosi kejohanan tersebut menjadi antara lagu yang ramai rakyat Malaysia tak faham, tetapi tetap diminati kerana aura lagu tersebut yang tersendiri. Ini sejarah lagu tersebut.

Gabungan persatuan bola sepak Eropah (UEFA) pada tahun 1991 berhajat mahu menambah baik kejohanan format liga yang telah mereka gunapakai sejak tahun 1955, bagi memperbanyakkan jumlah perlawanan serta membolehkan lebih banyak kelab beraksi.

Bagi membolehkan perubahan ini dilakukan dengan berjaya, UEFA mahu menjenamakan semula identiti kejohanan itu dengan perubahan diperkenalkan ke atas nama liga itu sendiri.

Nama 'European Champion's Club Cup' yang digunakan bagi mewakili pertandingan bersifat kalah mati diolah semula kepada 'UEFA Champions League,' berikutan format round robin yang diperkenalkan.

Penjenamaan ini tidak terhenti di situ sahaja. Untuk membina identiti baru kejohanan UEFA Champions League, satu lagu tema khas menjadi salah satu keutamaan penjemaan pertandingan itu jadi UEFA melantik seorang komposer Britain bernama Tony Britten (gambar atas) bagi menghasilkan karya tersebut.

Syarat UEFA, karya tersebut perlulah dihasilkan berdasarkan inspirasi daripada karya-karya komposer legenda abad ke 18, George Frideric Handel.

Hasil daripada permintaan UEFA, Britten mula menelaah semula semua hasil karya yang terbaik dan mendapati terdapat sebuah lagu yang paling sesuai untuk diadaptasi.

Sebuah karya lama Handel yang terhasil pada tahun 1727 berjudul 'Zadok the Priest' dirasakan beliau sesuai untuk diolah agar kena dengan garis panduan yang diperkenalkan UEFA.

Lagu tersebut merupakan salah sebuah karya ciptaan Handel yang paling terkenal, cukup dikenali sebagai salah sebuah lagu patriotik rakyat Britain selain menjadi lagu rasmi acara koronasi mana-mana kerabat di-Raja Britain yang naik memegang takhta.

Matlamat utama Britten yang diletakkan dalam pengolahan dan penghasilan semula lagu untuk UEFA Champions League ini, adalah untuk menghasilkan tema yang menggambarkan keindahan sukan bola sepak serta darjat kejohanan tersebut yang perlu diangkat prestijnya.

Inspirasi melodi dan irama daripada 'Zadok the Priest' kuat kedengaran dalam lagu yang dihasilkan, menjadi tunjang utama lagu tersebut. Bagi liriknya pula, Britten memilih untuk menggunakan lirik gabungan tiga bahasa utama Eropah iaitu Inggeris, Perancis dan Jerman.

Penghasilan melodinya dibuat menggunakan kemahiran London Royal Philharmonic Ochestra, sementara nyanyian koirnya pula dinyanyikan oleh kumpulan koir Academy of St. Martin in the Fields.

Versi penuh lagu tersebut yang dirakamkan mempunyai durasi sepanjang 3 minit keseluruhannya, mula digunakan dalam semua perlawanan UEFA Champions League dimainkan semasa kedua-dua pasukan turun ke padang.

Montaj awal dan akhir perlawanan turut sama memainkan lagu tersebut dalam versi lebih pendek, yang sehingga kini menjadi identiti ikonik kejohanan berprestij tersebut.

Sudah berpuluh tahun lamanya kejohanan UEFA Champions League dianjurkan. Pasti ramai di antara kita di Malaysia ini yang cuba-cuba untuk turut sama menyanyikan lagu tersebut - walau sebenarnya sepatah apa pun kita tak tahu maknanya.

Apatah lagi lagu tersebut yang dinyanyikan dalam bentuk koir, mempunyai kaedah sebutan yang agak sukar difahami telinga. Lirik rasminya adalah :

Sesuatu yang unik berkenaan lagu tema kejohanan ini adalah dalam versi rasminya, lagu ini sebenarnya tidak mempunyai tajuk tetap - tetapi sering dirujuk sebagai 'lagu tema Champions League' bagi memudahkan rujukan orang ramai.

Selain itu, UEFA juga menegaskan bahawa lagu tema kejohanan itu tidak boleh didagangkan atau pun dimuat turut daripada mana-mana laman web untuk koleksi peribadi orang awam.

Dalam acara-acara besar seperti pertandingan perlawanan akhir yang berlangsung sebagai penutup tirai kejohanan, UEFA gemar menjemput penyanyi-penyanyi opera terkenal seperti Andrea Bocelli untuk mempersembahkannya.

Bocelli setakat ini memegang rekod melakukan 3 penampilan menyanyikan lagu tri-bahasa ini pada perlawanan akhir musim 2009 di Rom, Itali, 2016 di Milan, Itali dan 2017 di Cardiff, Wales.

Penulis juga kadangkala cuba menyanyikan lagu ini dalam bilik air, tetapi liriknya pula diolah berdasarkan apa yang penulis dengar. Hanya selepas merujuk lirik asalnya, jelaslah apa yang penulis nyanyikan selama ini sangat-sangat-sangat-sangat jauh tersasar berbanding lirik sebenarnya.


7 Spesis Baru Haiwan Laut Yang Ditemui Pada Tahun 2020

Kita seringkali membincangkan mengenai kepupusan haiwan daripada muka Bumi. Namun, para saintis juga sebenarnya sering menemui spesis haiwan baru setiap tahun.  Berbanding kawasan daratan dan udara yang lebih mudah "diterokai", kawasan laut sangatlah luas dan penuh dengan misteri termasuklah ribuan spesis haiwan laut baru.

Kawasan laut dalam misalnya, seringkali menemukan para saintis dengan hidupan-hidupan laut yang sangat unik dan tidak ditemui di kawasan lain di dunia ini. Setiap tahun, World Register of Marine Species (WoRMS) akan mengeluarkan senarai hidupan baru yang didaftarkan oleh para saintis seluruh dunia.

Pada 19 Mac 2021 yang lalu, WoRMS telah mengeluarkan senarai hidupan laut yang baru ditemui dan didaftarkan oleh para saintis bagi tahun 2020. Kali ini, pihak Iluminasi ingin berkongsi 7 daripada hampir 2000 hidupan laut baru ditemui oleh para saintis.

The E.T. Sponge, Advhena magnifica ditemui oleh sekumpulan penjelajah NOAA yang sedang menyelam di dasar laut Lautan Pasifik. Lebih 2 kilometer di bawah permukaan air, para penjelajah ini kagum melihat persekitaran laut dalam yang dipenuhi dengan haiwan pelik dan cantik yang lebih mirip hidupan asing daripada sesuatu yang terdapat di Bumi.

Kawasan laut dalam ini mendapat jolokan "Hutan Hidupan Aneh" merujuk kepada banyaknya span yang cantik dan halus yang dilihat tumbuh di dasar laut seperti hutan asing. Walaupun span ini dan banyak yang lain di kawasan ini mungkin kelihatan seperti cendawan atau tanaman dunia lain, mereka sebenarnya adalah haiwan dengan badan berbentuk khas yang dipenuhi saluran yang rumit di mana mereka mengepam air untuk mendapatkan makanan (zarah-zarah kecil seperti bakteria) dari arus air.

Spesies haiwan laut baru ini diberi nama Patrick Star sempena nama kartun SpongeBob Squarepants yang popular. Ia ditemui di Lautan Pasifik barat laut di beberapa lokasi pada kedalaman 1.5 - 3 km di bawah permukaan. Ia mendapat namanya bukan kerana warna merah jambu seperti watak Patrick Star, tetapi kerana hubungannya dengan spesies lain, umpama span!

Semua lima spesis haiwan ini yang baru ditemui melekat pada span laut dalam. Spesies baru dapat ini dapat dibezakan dari tapak sulaiman yang lain berdasarkan jumlah tangan dan tulang belakang yang dimilikinya.

Siput laut ini pertama kali diperhatikan dan dirakamkan pada tahun 2014 oleh penyelam SCUBA Kjetil Johnson di Trondheimsfjorden, salah satu Fjords terbesar di Norway. Tiga tahun kemudian, penyelam lain, Viktor Grøtan turut berkesempatan mengambil gambar haiwan ini lagi.

Kedua penyelam itu telah menyiarkan gambar mereka di kumpulan Facebook “NE Atlantic Nudibranchs”. Setelah melihat gambar dari kumpulan Facebook ini, para saintis telah meminta penyelam mengumpulkan beberapa sampel siput laut seperti yang berjaya dirakamkan itu untuk kajian lanjut.

Cacing pita adalah makhluk pelik namun menakjubkan yang telah menarik perhatian orang ramai selama beratus-ratus tahun. Cacing pita tinggal di usus haiwan lain dan menggunakan kulit khusus untuk menyerap nutrien yang sudah dicerna dari haiwan yang menjadi hosnya.

Spesies baru ini dinamakan sebagai penghormatan kepada Profesor Harford ‘Haffi’ Williams sebagai penghargaan atas sumbangannya dalam memahami kumpulan cacing pita ini.

Tardigrades, juga dikenal sebagai beruang air, adalah kumpulan haiwan mikroskopik yang menarik dengan empat pasang kaki pendek yang terkenal dengan kemampuannya bertahan dalam keadaan suhu, tekanan, kelaparan dan dehidrasi yang melampau.

Tardigrade baru ini ditemui tinggal di endapan berpasir di sebuah teluk di Roscoff di Perancis yang kering ketika air surut. Haiwan ini memang kecil, sekitar sepertiga milimeter, tetapi untuk tardigrade laut ia dianggap bersaiz sederhana hingga besar!

Spesies pipefish baru yang berwarna-warni ini terpilih untuk dimasukkan dalam senarai ini untuk penyamaran pintarnya  di antara alga merah dan span. Menariknya, haiwan ini ditemui di kawasan laut Sydney, sebuah tapak menyelam yang popular di mana ia bersembunyi selama bertahun-tahun lamanya di situ tanpa sesiapa menyedari kewujudannya kerana penyamarannya.

Haiwan ini atau nama saintifiknya Stigmatopora harastii hanya ditemui di 3 kawasan New South Wales, Australia di Botany Bay, Shellharbour dan Jervis Bay di mana ia menjadi pintu masuk teluk yang separuh terdedah dan penyambungan lautan di kawasan berpasir, bersilang di antara terumbu berbatu pada kedalaman antara 12 – 25 meter.

Spesis amphipod baru ini ditemui tinggal 6 hingga 7 km di bawah permukaan laut di Mariana Trench, tempat terdalam di bumi. Ini adalah spesies kesembilan Eurythenes yang memiliki rangkaian ciri morfologi yang unik dan merupakan bahagian dari keturunan genetik yang berbeza.

Walaupun penemuan setiap spesies baru ini dianggap pencapaian membanggakan bagi  pengkaji sains, dalam kes ini ia adalah penemuan mengejutkan dan menyedihkan apabit salah satu dari 11 spesimen didapati mempunyai mikroplastik di saluran pencernaannya. Serat mikroplastik itu 84% serupa dengan PET, polimer utama dalam botol plastik.

Eurythenes plasticus menceritakan kisah penerokaan laut dalam dan penemuan saintifik moden mengenai spesies baru dan yang paling penting, menggambarkan bagaimana tindakan harian kita dapat mempengaruhi haiwan  bahkan di bahagian lautan terdalam dan paling terpencil di dunia.


Siapa Sebenarnya CodeMiko? : Teknologi Penstriman Masa Depan

Evolusi dan inovasi adalah perkara terpenting dalam dunia penstriman dan juga penghasilan konten. Dari konteks ini, mereka yang terlibat dalam bidang ini mencari cara yang lebih kreatif untuk berinteraksi dengan para pengikut dan penonton.

Sejak kebelakangan ini, kebangkitan Vtubers (YouTuber maya), iaitu penyiaran digital pita menggunakan Kecerdasan Buatan (AI) untuk mengubah penampilan mereka memberikan nafas baru kepada para penyiar (broadcaster) di seluruh dunia.

Ini dilihatkan sebagai peluang baru yang sangat menarik kepada mereka yang cukup berani untuk memanfaatkannya.

Dalam hal ini, penonton sangat tertarik dengan penampilan kerangka penstriman jenis baharu, iaitu yang menggunakan konsep Vtuber dan mengubahnya kepada tahap yang sangat ekstrem, iaitu Code Miko.

Mungkin anda pernah melihat klip video Miko ini di Twitter di mana orang di sebalik watak itu mempamerkan teknologi yang menggerakkan Miko. Iluminasi.com kongsikan serba sedikit tentang Cod Miko.

Project CodeMiko adalah streamer maya yang dihasilkan menggunakan perisian Unreal Engine dan dikendalikan melalui sut penangkap gerakan (motion capture suite) Xsens.

Sut penangkap gerakan adalah alat yang boleh dipakai yang merekodkan pergerakan badan pemakainya.

Usaha ini bukanlah sesuatu yang murah kerana sut ini sahaja boleh mencecah harga RM120,000.

Proses membangunkan, kejuruteraan, dan rigging semuanya dilakukan oleh orang yang sama, dikenali sebagai "The Technician".

Dari segi kandungan sebenar yang dihasilkan Miko di Twitch, kebanyakannya berkaitan dengan wawancara dengan rakan-rakan streamer dan melepak dengan sembangnya.

Perkara yang membuat Miko menonjol dan menarik selain menjadi sesuatu yang baru bagi dunia penstriman adalah interaktiviti yang terdapat dalam setiap siaran.

Seperti yang dijelaskan oleh The Technician, penstriman ini adalah "permainan berperanan (role-playing) separa interaktif, di mana ia seperti arked, permainan dan penstriman dan RPG yang berlaku pada masa yang sama."

Penonton bukan sahaja boleh mengubah sifat fizikal Miko, tetapi dengan berinteraksi di ruang sembang, mereka boleh melakukan interaksi dalam penstriman Miko menggunakan "bits", mata wang khas Twitch.

Antara pilihan interaksi yang boleh dibuat adalah dari menutup suara (mute) sehinggalah melakukan aksi meletupkan mayat di belakang Miko, semuanya boleh dilakukan dengan menggunakan bits.

Oleh kerana projek ini masih dalam penghasilan, terdapat beberapa gangguan yang berlaku ketika strim dilakukan, namun ia kelihatan seperti tambahan daya tarikan terhadap keperibadian Miko yang tak dapat dijangkakan.


Kisah Aneh Karier Bola Sepak Anak Presiden Muammar Gaddafi

Satu pendapat popular menyebut sukan dan politik sepatutnya tidak dikaitkan satu sama lain. Pendapat ini benar, kerana dalam acara sukan - kita mahu melihat atlit beraksi pada tahap sepenuhnya tanpa ada kekangan dikenakan ke atas mereka.

Apa pula yang akan berlaku sekiranya politik mula mengganggu perjalanan aktiviti sukan? Memang kacau-bilau jadinya.

Salah satu kisah cukup aneh yang membuktikan pandangan tersebut yang pernah berlaku melibatkan sukan bola sepak, berkait dengan karier ganjil anak kepada bekas Presiden Libya, Muammar Gaddafi - seorang pemain bola sepak profesional bernama Al-Saadi Gaddafi.

Kisah ini menjadi bukti orang politik sepatutnya dijauhkan dari segala urusan atas padang, trek, litar, gelanggang dan semua tempat di mana acara sukan dipertandingkan.

Al-Saadi merupakan anak ketiga dalam adik beradiknya. Sejak kecil dia menampakkan minat yang cukup mendalam untuk menyertai sukan bola sepak secara profesional, namun banyak pihak merasakan bakatnya agak kurang menyerlah.

Bagi memenuhi impiannya mahu menjadi seorang pemain bola sepak profesional, kerajaan Libya di bawah pimpinannya ayahnya mula menggunakan kuasa yang ada untuk membolehkan cita-cita Al-Saadi tercapai.

Akhirnya - pada usia 27 tahun dalam tahun 2000 (!!) - Al-Saadi memulakan karier sebagai pemain bola sepak profesional, memilih kelab kelab Al-Ahly Tripoli dan bermain sebagai penyerang.

Dalam memastikan kerjayanya mekar, Persatuan Bola Sepak Libya mula memperkenalkan beberapa perubahan bagi membantu karier Al-Saadi.

Al-Saadi menjadi satu-satunya pemain yang dibenarkan meletakkan nama pada bahagian belakang jersi. Pemain lain diberikan insentif bonus untuk menghantar bola kepada beliau, dengan ganjaran kereta serta wang ringgit dijadikan habuan.

Pengadil mula ditakutkan untuk memberikan kelebihan kepada kelab beliau. Hadiah sepakan penalti sudah menjadi satu kebiasaan.

Dalam musim pertama beliau beraksi, Al-Saadi dan kelabnya memenangi kejuaraan liga, melakukan penampilan 14 kali dengan 3 gol.

Apa yang unik berkenaan 'pencapaian' ini - selain bergelar pemain, dalam masa yang sama Al-Saadi juga bergelar kapten kelab, pemain kebangsaan........dan memegang jawatan sebagai Presiden Persatuan Bola Sepak Libya.

Seperti ramai pemain bola sepak lain, Al-Saadi juga menyimpan impian untuk merasai pengalaman beraksi di stadium milik kelab Barcelona iaitu Camp Nou.

Impian beliau berjaya dicapai semasa dia masih beraksi bersama kelab Al-Ittihad Tripoli apabila hubungan baik kerajaan Libya dan Sepanyol memungkinkannya.

Pada tahun 2003, kerajaan Libya mengaturkan sesi latihan dan perlawanan persahabatan antara Al-Ittihad dengan Barcelona - dengan bayaran EU300,000 menjadi pemudah cara.

Al-Saadi turun beraksi sebagai pemain serta pemilik kelab tersebut - cuba mempamerkan aksi terbaik dibarisi 10 pemain dari Libya dengan seorang pemain Uruguay, yang bertindak sebagai penjaga gawang.

Namun Barcelona yang menjadikan perlawanan itu sebagai pemanas badan mereka sebelum aksi sebenar perlawanan Liga Juara Eropah, membelasah kelab dari Libya itu lima gol tanpa balas.

Al-Saadi kekal untuk 2 musim berikutnya bersama kelab Al-Ittihad Tripoli, di mana dia memperbaiki pencapaian melakukan 74 penampilan dengan jaringan 24 gol dan kelab barunya itu turut memenangi liga untuk 2 musim tersebut.

Tetapi pencapaian dalam liga domestik seakan tidak memadai untuk Al-Saadi, dia mahu mencuba nasib dalam liga yang lebih mencabar.

Pada penghujung musim tahun 2002-2003, usaha untuk membawa Al-Saadi ke Itali mula kedengaran, hasil percaturan beberapa orang ahli politik di sana yang mahu memperkukuhkan hubungan negara mereka dengan kerajaan Libya.

Dipercayai Slivio Berlusconi sendiri (ketika itu Perdana Menteri Itali dan pemilik kelab AC Milan) mengarahkan kelab Perugia yang berpusat di Umbria, untuk menawarkan kontrak kepada Al-Saadi - atas dasar kepentingan politik.

Pelawaan untuk Al-Saadi bermain di Itali yang membawa prestij besar diterima baik Al-Saadi, namun kehadirannya ke kelab itu gagal membawa pulangan gol yang dicari. Prestasinya 'menjunam' jauh, gagal melakukan sebarang penampilan.

Al-Saadi terpaksa menunggu 9 bulan untuk membuat penampilan sulung, akhirnya terpilih sebagai pemain ganti semasa Perugia melawan kelab Juventus.

Banyak pihak percaya dia terpilih untuk bermain selama beberapa belas minit menentang kelab legenda itu kerana ramai tahu dia peminat kelab dari Turin itu dan pada tahun 2002, kerajaan Libya telah membeli saham Juventus; menjadikan mereka antara pemilik kelab tersebut.

Rekod beliau di Perugia berakhir dengan satu penampilan selama 15 minit tanpa sebarang jaringan gol.

Al-Saadi berpindah ke Udinese pada musim berikutnya, turut sama melakukan satu penampilan sebagai ganti yang hanya bertahan selama 11 minit dalam musim 2005-2006.

Dia menandatangani kontrak bersama kelab Sampdoria pada musim berikutnya namun tidak pernah diberikan peluang beraksi, menamatkan karier impiannya dalam sukan bola sepak sempat beraksi dalam liga domestik Libya, Seria A dan juga pasukan kebangsaan negaranya - semuanya berkat pengaruh ayahnya.

Kejatuhan kerajaan Muammar Gaddafi pada tahun 2011 memaksa Al-Saadi melarikan diri ke luar negara.

Dia berselindung di Niger untuk beberapa tahun sebelum arahan ekstradisi memaksanya kembali ke Libya, untuk berhadapan dipenjarakan sambil menunggu perbicaraan ke atas pelbagai tuduhan jenayah dimulakan - pada usianya 40 tahun,

Salah satu dakwaan yang perlu dihadapi adalah berkaitan kes pembunuhan seorang pemain bola sepak popular Libya bernama Bashir al-Riyani, yang secara terbuka mengkritik pentadbiran Presiden Libya dalam insiden tahun 2005.

Dia dibebaskan daripada tuduhan membunuh pemain itu dalam keputusan penghakiman mahkamah tahun 2018. Kerajaan Libya kemudiannya membebaskan Al-Saadi daripada tahanan pada bulan September tahun 2021.

Al-Saadi dikatakan terus terbang ke Istanbul, Turki ketika ini sudah berusia 47 tahun.

The Sad Case of Saadi: Meet Muammar Gaddafi's footballing son


9 Perkataan Bahasa Melayu Yang Selalu Kita Salah Ejaannya

Bahasa Melayu merupakan bahasa rasmi atau bahasa kebangsaan negara kita digunakan secara meluas di setiap pelusuk masyarakat kita - dengan penambahan atau pertukaran dialek masing-masing.

Tidak dapat dinafikan bahasa Melayu juga agak senang kaedah ejaannya, berbanding bahasa Inggeris yang cukup mengelirukan cara membina perkataannya.

Bahasa Inggeris mempunyai sistem ejaan yang agak tak sekata serta berubah-ubah bunyi vokal dan konsonannya, sementara dalam bahasa Melayu apa yang kita eja itulah yang akan kita sebut.

Tetapi masih banyak perkataan dalam bahasa kita yang sering dieja secara salah dek kekeliruan kita sendiri. Ini 9 contoh perkataan yang cukup mengelirukan.

Siapa tahu apa ejaan sebenar perkataan ini? Ejaan yang betul untuk merujuk kepada senarai bahan dan tatacara penyediaan sesuatu masakan yang boleh juga diguna untuk merujuk kepada kaedah sesuatu kerja dibuat - adalah 'RESIPI.'

Wujudkah perkataan 'resepi'? Tidak. Sesuatu yang agak memalukan pihak Dewan Bahasa dan Pustaka kita, sekiranya anda cari perkataan 'resepi' dalam kaum dalam talian, terdapat banyak perkataan 'resepi' diguna dalam penerangan berkaitan istilah lain.

Nasib baiklah 'resepi' tidak terkandung secara rasmi dalam kamus rasmi kita.

Jika anda menatap menu di kedai makan, wujud bermacam ejaan masyarakat kita cuba menulis bahan makanan berasaskan tepung popular ini. Ada yang mengejanya sebagai kwetaiu, kuetiaw, kuetiao, kuehtiow dan beberapa ejaan lain.

Ejaan yang betul adalah 'KUETIAU' merujuk kepada makanan yang diperbuat dari tepung beras, biasanya direbus atau dimasak sama seperti mi. Sebut pasal mi...

Ejaan 'mee' sangat popular digunakan, khasnya di gerai dan restoran yang menyediakan juadah menggunakan 'mi.' Kedua-duanya merupakan perkataan yang benar-benar diiktiraf ada namun 'MI' adalah ejaan bahasa Melayu sementara 'mee' pula merupakan ejaan yang diambil daripada bahasa Inggeris.

Tahukah anda, selain merujuk bahan makanan - 'mi' juga turut merujuk kepada nada ketiga dalam skala major muzik. Ingat tak kita diajar 'do re mi fa so la ti do'?

Ramai keliru dengan ejaan perkataan ini dan contoh kekeliruan paling popular, adalah melibatkan nama sebuah model motorsikal terkenal di Malaysia iaitu 'Yamaha Lagenda.'

Kami tidak tahu adakah ejaan itu sengaja dibuat sedemikian rupa atau memang semasa proses penamaan motorsikal tersebut, pereka namanya terlupa nak merujuk kamus bagi mensahihkan ejaan betulnya.

Ejaan yang sebenar adalah 'legenda,' bukan 'lagenda.' Hanya pengeluar jenama Yamaha di Malaysia tahu adakah itu disengajakan atau tidak, tetapi jelas dah terlambat untuk membetulkannya.

Ini adalah antara kesalahan yang cukup popular, bukan saja dari segi ejaan malahan sebutan kita sendiri. Ramai sudah membiasakan diri menyebut 'garfu' yang bunyinya mirip perkataan asalnya dipinjam dari bahasa Portugis.

Namun sebutan dan ejaan yang betul adalah 'garpu.' Masalahnya, ada ketikanya akan ada beberapa orang yang memandang kita dengan sinis sekiranya kita cuba menyebut istilah yang benar. Bunyinya tak cukup 'glamour' agaknya?

Kita selalu terkeliru dengan ejaan perkataan ini, kerana semasa masyarakat kita masih menulis dalam tulisan Jawi - huruf 'dhod' digunakan, memberikan nada sebutan yang lebih keras dalam sebutannya.

Oleh kerana itulah dari segi sebutannya kita sudah terbiasa dengan sebutan 'redha' di mana 'h' ditambah untuk memperkuatkan sebutan, sedangkan secara rasmi - ejaan yang sebenar adalah 'reda' yang mempunyai bunyi lebih lembut.

Tidak wujud istilah 'redha' dalam daftar kata bahasa kita namun itu tidak menghalang perkataan tersebut digunakan sebagai judul sebuah filem, terbitan tahun 2016.

Jika anda cuba lakukan carian di Google menaip istilah 'limau kesturi,' Google sendiri akan cuba mencadangkan kepada anda istilah 'limau kasturi'; kononnya itulah ejaan yang benar.

Tidak! Ejaan yang betul menggunakan huruf 'E' iaitu 'kesturi.' Selain merujuk kepada sejenis limau, 'kesturi' juga merujuk kepada bauan wangi yang terhasil daripada beberapa jenis tumbuhan atau sumber haiwan.

Penggunaan perkataan ini cukup popular di kalangan peminat penyanyi M. Nasir. Lagu beliau 'Tanya Sama Itu Hud-Hud' seringkali dinyanyikan dengan sebutan 'margasatua', dalam rangkap 'ribu-ribu margasatua mencari raja si Muraq' merupakan antara frasa ikonik lagu tersebut.

Walaupun popular, harus kami perjelaskan ejaan dan sebutan rasmi perkataan 'margasatua' yang digunakan, adalah 'mergastua.' Sehingga ke hari ini istilah yang merujuk kepada binatang dan haiwan di hutan terus menimbulkan kekeliruan - di antara mergastua, margasatua dan margasatuwa.'

Pakar-pakar bahasa sering menyuarakan kekecewaan mereka berkenaan kesalahan ejaan ini, yang berlaku dalam skala besar di negara kita. Pergilah ke mana-mana kedai menjual peralatan rumah - besar kemungkinan kedai itu akan memaparkan ejaan 'Kedai Perabut' pada papan tandanya.

Istilah sebenarnya mempunyai makna 'peragut' atau individu yang bertindak kasar merampas harta orang lain. Jika anda biasa berbahasa Kedah, anda pasti tahu orang Kedah gemar menggunakan frasa 'rabut' bagi menggambarkan perbuatan merebut sesuatu secara keras.

Kata akarnya adalah 'rabut', merujuk kepada perbuatan kasar merampas. 'Rabut' juga boleh digunakan untuk menggambarkan seseorang yang tergesa-gesa ke sana ke mari.

Satu masa dahulu apabila trend rambut bergulung diidamkan wanita - 'kedai kerinting rambut' tumbuh bak cendawan selepas hujan. Namun masalahnya, ejaannya salah. 'Kerinting' dieja tanpa ada huruf 'N' memberikan ejaannya yang betul 'keriting.'

Harus diingatkan, perkataan 'kerinting' juga wujud tetapi tidak membawa makna yang biasa kita ingatkan. 'Kerinting' sebenarnya merujuk kepada sejenis siput yang telah diasinkan dengan garam ataupun sejenis tumbuhan palma.

Jangan marah kalau pekerja kedai rambut peminat setia Iluminasi letak siput atas kepala anda, bila anda minta rambut anda 'dikerintingkan' ya!


Krisis Getir Arab Saudi - Negara Kaya Minyak Tetapi Miskin Air Tawar

Memang tidak dapat disangkal lagi bahawa Arab Saudi memang sangat terkenal disebabkan oleh sumber minyaknya, cecair yang memberikan kekayaan dahsyat kepada negara ini.

Sehingga akhir tahun 2019, Arab Saudi memiliki sekitar 298 bilion tong minyak, iaitu 17.2% daripada jumlah minyak global.

Namun, ada sumber lain yang berharga di bawah Gurun Arab yang tersangat kering ini, iaitu air bawah tanah dan sumber inilah yang membolehkan kawasan pertanian besar dapat ditanam di tengah-tengah padang pasir.

Di seluruh dunia, hanya terdapat 18 buah negara sahaja yang tidak memiliki sungai dan Arab Saudi adalah negara yang terbesar yang tidak memiliki sungai.

Dalam kes ini, negara-negara ini adalah negara pulau kecil yang biasanya tidak mempunyai bentuk muka bumi yang tinggi yang membolehkan sungai terbentuk.

Namun di wilayah Teluk ini, ia agak berbeza di mana landskap Arab Saudi dicirikan oleh Gurun Arab.

Secara definisi, sungai adalah aliran air semulajadi yang mengalir secara kekal. Di Arab Saudi, terdapat aliran air yang dikenali sebagai wadi.

Wadi adalah dasar sungai kering yang mengandungi air hanya ketika hujan lebat dan sebahagian daripadanya mengalir mengikut musim.

Sebagai contoh, Wadi Hanifah, yang mengalir melalui ibu negara Riyadh.

Peta di bawah menunjukkan ketinggian tanah di Arab Saudi, dan Gunung Asir membentang di sepanjang pantai ke Laut Merah.

Di sini, suhu adalah lebih sejuk dan semasa musim tengkujuh Lautan India, hujan besar turun di kawasan ini.

Oleh kerana kekurangan air, ia menjadi satu cabaran besar bagi Arab Saudi untuk mengekalkan pertanian dan mengelakkannya bergantung sepenuhnya kepada import.

Untuk menggunakan hujan dengan lebih cekap untuk pertanian dan bekalan air, beberapa empangan telah dibina, terutamanya di barat daya negara ini yang mana menghasilkan takungan air.

Yang paling penting adalah Empangan Baysh dan Empangan Raja Fahad, yang merupakan takungan terbesar di negara ini.

Di bahagian lain Arab Saudi, hujan jarang berlaku dan tidak teratur, dengan ini ia tidak cukup untuk memelihara ternakan dan pertanian yang menguntungkan.

Pada tahun 1970-an dan 1980-an, Arab Saudi mewujudkan sejumlah inisiatif untuk memodenkan sektor pertanian.

Dan jika anda melihat padang pasir negara ini dari angkasa lepas, anda akan dapat melihat kawasan pertanian yang penuh dengan bulatan tanaman yang terhasil daripada pengairan pangsi pusat.

Air yang diperlukan untuk tujuan ini dipam dari kawasan di bawah Bumi yang sangat dalam iaitu dari akuifer (akuarium bawah tanah) yang dipenuhi dengan air semasa Zaman Ais ketika iklim di wilayah ini jauh lebih sejuk berbanding sekarang.

Air yang terkumpul selama beribu-ribu tahun yang lalu ini membolehkan kawasan besar di negara ini digunakan untuk tujuan pertanian.

Namun, terdapat masalah melibatkan perkara ini kerana air bawah tanah di wilayah ini hampir tidak boleh diperbaharui kerana jumlah hujan di situ tersangatlah sedikit.

Arab Saudi mengalami kekurangan air yang sangat pantas dari akuifer-nya dan membuatkan sektor pertanian negara itu musnah.

Paras air bawah tanah di akuifer Al-Ahsa telah menurun sebanyak 150 meter hanya dalam tempoh 25 tahun.

Ini membuatkan kawasan bulatan ladang hijau yang di padang pasir negara ini semakin hilang dari pandangan.

Pada tahun 2008, Arab Saudi terpaksa melakukan sesuatu dan memaksa mereka berputus asa terhadap impian untuk menyuburkan tanah mereka.

Statistik pengeluaran gandum tahunan di Arab Saudi menunjukkan peningkatan yang sangat tinggi ketika pembaharuan pertanian pada tahun 1980-an dilakukan, tetapi ia menurun dengan begitu drastik sejak tahun 2008.

Dan melihatkan kepada jumlah gandum yang diimport Arab Saudi, kita dapat melihat perubahan strategi yang dilakukan oleh negara ini pada tahun 2008.

Pada tahun berikut, Inisiatif Raja Abdullah untuk Pelaburan Pertanian Arab Saudi di Luar Negara telah dilancarkan.

Tujuannya inisiatif ini adalah untuk membeli dan menguruskan tanah di negara lain bagi menjimatkan air di negara sendiri.

Syarikat makanan Arab Saudi membeli tanah pertanian di Argentina dan melalui syarikat subsidiari, di Arizona dan California.

Sebahagian besar daripada tanah-tanah ini ditanam jerami alfalfa, yang kemudiannya diimport ke Arab Saudi dan digunakan sebagai makanan lembu.

Dengan melakukan ini, Arab Saudi tidak perlu lagi bimbang tentang sumber air mereka dan pada dasaranya, mereka seperti mengimport air.

Arab Saudi juga menyewa tanah di Sudan, Zambia dan sebahagian besar Ethiopia, di mana Saudi Star PLC menyewa kawasan seluas 140,000 hektar di Ethiopia.

Matlamat jangka panjang syarikat Arab Saudi ini adalah untuk menyewa sehingga 500,000 hektar tanah di luar negara.

Walaupun dilihatkan dapat menyelesaikan masalah negara, namun pelaburan seperti ini boleh menyebabkan konflik air kerana banyak kawasan tanah sewaan ini sendiri berhadapan dengan masalah air.

Untuk menjamin bekalan air untuk rakyatnya, Arab Saudi juga banyak melakukan pelaburan terhadap penyahgaraman air laut.

Malah, Arab Saudi merupakan pengeluar air desalinasi terbesar di dunia. Sebagai contoh, sebahagian besar air di Madinah dipam di sana dari kilang penyahgaraman di Laut Merah.

Air minum di Riyadh terutamanya berasal dari kilang penyahgaraman Jubail di Teluk Parsi yang terletak 500 kilometer jauhnya dan dipam ke darat melalui saluran paip.

Dan sehingga Januari 2019, ia telah menghasilkan sekitar 1.4 juta kubik meter air setiap hari.

Bekalan air di Arab Saudi banyak disubsidi di mana kerajaan telah memberikan tugas kepada sejumlah syarikat swasta dari seluruh dunia ke atas kilang-kilang penyahgaraman ini.

Untuk menjadikan ni murah kepada pengguna, kerajaan Arab Saudi membeli air dari syarikat-syarikat ini dan menjualnya kepada isi rumah dengan harga yang jauh lebih rendah.

Malah, terdapat usaha untuk menaikkan tarif ini bagi menggalakkan penjimatan air, namun kenaikan tarif sudah tentunya tidak disukai rakyat.

Kali terakhir tarif air dinaikkan di Arab Saudi adalah pada tahun 2016 yang melihatkan kemarahan rakyat dan akibatnyna, menteri air Arab Saudi digantikan.

Kaedah biasa untuk penyahgaraman air laut adalah melalui penyahgaraman termal. Terdapat beberapa proses teknikal yang berbeza melibatkan proses ini tetapi pada dasarnya ia dapat dicapai dengan mendidihkan air, yang akan memisahkan air daripada garam.

Kaedah lain yang lebih cekap tenaga adalah penyahgaraman melalui osmosis terbalik.

Dalam proses osmosis terbalik, air laut melalui tekanan dan dipaksa melalui selaput yang hanya membenarkan molekul air melaluinya, memisahkan garam darinya.

Pada ketika ini, kira-kira separuh daripada air minum berasal dari penyahgaraman, namun proses ini mempunyai keburukan terutamanya kesannya terhadap alam sekitar.

Hasil sampingan dari proses penyahgaraman adalah cecair garam berkepekatan tinggi yang terhasil di akhir proses dan sisa ini biasanya dikembalikan ke lautan di mana ia boleh menyebabkan kerosakan alam sekitar.

Arab Saudi mampu melakukan proses penyahgaraman air dalam jumlah yang besar kerana mereka boleh menghasilkan tenaga yang diperlukan dengan menggunakan bahan bakar fosil.

Dalam penyahgaraman termal, bahan bakar fosil digunakan untuk menghasilkan haba yang diperlukan, dan dalam osmosis terbalik, elektrik yang diperlukan sebahagian besarnya dihasilkan menggunakan gas asli.

Oleh itu, penyahgaraman air bukanlah pendekatan yang mampan untuk menyelesaikan masalah air di Arab Saudi.

Arab Saudi juga melabur dalam loji tenaga suria dan yang terbesar di dunia adalah di Al-Khafji. Walau bagaimanapun, negara ini masih sangat bergantung pada bahan bakar fosil dan perairan fosil.

Dan pentingnya mencari penyelesaian yang mampan untuk menghadapi cabaran getir ini ditunjukkan oleh penurunan paras air bawah tanah pada dekad sebelumnya.

Apa akan berlaku kepada Arab Saudi jika masalah ini tidak diselesaikan?


Sejarah Dan Asal-Usul Tarian 'Twerking' Yang Tak Senonoh

Sejak berdekad-dekad lamanya, penghibur dalam industri seni dari barat gemar menggayakan tarian yang memerlukan dia menggoyangkan punggung.

Namun hanya dalam beberapa tahun kebelakangan ini saja tarian tersebut mula digayakan dengan lebih lucah, siap dihalakan punggung ke arah penonton.

Dikenali sebagai 'twerking', tarian ini sudah menjadi satu fenomena buruk, terkenal kerana gaya yang hodoh dan amat memalukan namun anehnya cukup popular di kalangan wanita moden yang gemar menari khasnya. Ini sejarah tarian tersebut.

Perkataan 'twerk' hanya mula popular pada tahun 2013, selepas penyanyi terkenal (dan bermasalah) Miley Cyrus tular kerana melakukan perbuatan tersebut semasa persembahan beliau dalam acara MTV Video Music Awards.

Hasil daripada keberanian penyanyi itu menggoyangkan punggung betul-betul di depan penonton, perkataan 'twerk' mula dirujuk untuk melabelkan 'tarian' tersebut popular di kalangan netizen.

'Twerk' merupakan satu istilah yang sebenarnya telah lama wujud, ditemui kali pertama pada tahun 1820 bagi merujuk kepada perbuatan menggoyangkan atau menggerakkan tubuh dalam keadaan berpusing dan bergetar.

Dieja pada awalnya sebagai 'twirk', perkataan itu diubah menjadi 'twerk' pada tahun 1901, sebagai gabungan kepada perkataan 'twist' dan 'jerk'; dua pergerakan yang dibuat manusia.

Namun perkataan 'twerk' dalam ejaan sekarang yang ada masih baru, mula dimasukkan ke dalam kamus rasmi bahasa Inggeris Oxford selepas persembahan Miley Cyrus.

Menurut makna rasmi yang terkandung dalam kamus tersebut, 'twerk' bermaksud 'gerakan tarian yang bersifat seksual dan provokatif, dibuat dengan gerakan pinggang dan punggung dengan pelakunya merendahkan bahagian lutut."

Banyak pihak berpendapat asal dari mana datangnya tarian ini berpunca daripada kelab-kelab tarian lucah, di mana wanita-wanita yang bekerja di dalamnya diminta melakukan lap dance untuk pelanggan.

Memang gaya dan perbuatan yang dilakukan sama seperti tarian 'twerking' namun kajian menunjukkan asal-usul gerakan tersebut sebagai sebuah tarian, sebenarnya berasal dari benua Afrika khasnya di Afrika barat.

Di Ivory Coast, kaum wanita di sana cukup terkenal gemar menarikan sejenis tarian yang berasaskan punggung dan pinggang, dinamakan sebagai mapouka.

Tarian mapouka ini sudah menjadi salah satu tradisi utama mereka, dilakukan bukanlah untuk melakukan provokasi seksual semata-mata; sebaliknya dibuat untuk menggambarkan kegembiraan seseorang semasa ada perayaan.

Keunikan tarian ini datang daripada kemahirannya - seorang penari mapouka yang handal, mampu menggoyangkan punggung tetapi dalam masa yang sama mengekalkan kedudukan pinggangnya.

Populariti tarian ini di kalangan masyarakat Ivory Coast turut sama mengakibatkan ramai wanita di sana berusaha menambah berat badan, kerana tarian tersebut lebih mudah digayakan seandainya seorang wanita mempunyai punggung yang agak berisi.

Tradisi mapouka terus popular dalam zaman moden, menjadi antara tarian yang wajib digayakan dalam pengunjung wanita di kelab-kelab malam di Abidjan, salah sebuah negeri di Ivory Coast.

Walaupun begitu, populariti tarian ini di kalangan wanita mula mendapat perhatian kerajaan di benua tersebut yang berpendapat gaya yang ditonjolkan semasa tarian itu dilakukan, sudah mula jadi terlalu seksual sehinggakan menyimpang jauh dari tradisi asal mereka.

Mapouka mula dilarang penyiaran dan persembahannya di khalayak ramai atas alasan populariti tarian tersebut sudah mula merosakkan budaya mereka. Pengamal tarian itu dilabelkan berkelakuan tidak senonoh dan tarian itu sendiri disifatkan dipopularkan lelaki, bagi mengeksloitasi wanita.

Bukan sekadar Ivory Coast, negara-negara Afrika lain seperti Togo, Burkina Faso, Niger dan Benin turut sama memperkenalkan larangan siaran 'mapouka versi baru' kerana lebih mirip dengan kelakuan jijik. Namun desakan populariti serta permintaan orang ramai menyebabkan larangan-larangan ini kembali dilonggarkan.

Agak lucu juga memikirkan negara Afrika sibuk menghalang penyebaran budaya mereka sendiri kerana dianggap lucah, sementara industri hiburan Amerika Syarikat pula menjadikan tarian lucah ini satu kebiasaan.

Detik permulaan dan peningkatan populariti tarian 'twerking' serta penggunaan istilah 'twerk' dalam lagu, dipercayai dimulakan menerusi penerbitan lagu berentak 'bounce' berjudul 'Do the Jubilee All' nyanyian DJ Jubilee pada tahun 1993.

Seorang artis berpengaruh semasa kemunculannya, lagu tersebut didakwa mempopularkan trend tarian punggung ghairah dalam industri muzik Amerika Syarikat sebelum Miley Cyrus mengangkatnya ke tahap yang lebih tinggi (atau lebih hina) 20 tahun kemudian.

Walaupun tarian 'twerking' dipercayai berasal dari Afrika, masyarakat-masyarakat di benua berbeza turut sama gemar menari tarian yang mirip dengan mapouka.

Masyarakat Arab terkenal dengan tarian m'alayah atau dagni, lebih dikenali sebagai tarian pinggul atau bellydance yang menjadi salah satu identiti aneh masyarakat Arab sehingga kini.

Di Asia Tenggara khasnya negara kita dan Indonesia, irama dangdut yang berasal dari Indonesia cukup popular dengan gerakan sama yang kita namakan sebagai 'goyang gerudi.'

Penulis setuju dengan pandangan bahawa tarian 'twerking' ini atau apa saja nama gelarannya, hanyalah salah satu cara paling mudah untuk mengeksploitasi dan memanipulasi kaum wanita untuk dijadikan objek pemuas nafsu.

Kami boleh faham sekiranya tarian itu digayakan dalam bilik tidur atau dalam ruang yang privasi. Namun sekiranya dibuat dihadapan pihak awam yang ada kalanya turut disertai kanak-kanak, jelas perbuatan itu sesuatu yang sangat memalukan diri sendiri.


Suku "Orang Batu" di Filipina Yang Hidup Terasing dan Hampir Pupus - Tau't Bato

Tau’t Bato (Tao’t Bato, Taaw’t Bato) adalah orang asli di Filipina yang hanya ditemui manusia kira-kira 20 tahun lalu sahaja. Tau't Bato yang bermaksud orang batu ini ditemui di Lembah Singmapan, Palawan, Filipina, satu kawasan terpencil daripada penempatan manusia moden.

Lembah Singmapan, di sudut terpencil Filipina, adalah tempat lembah berhutan yang biasanya menjadi lokasi tempat trekking yang sangat baik. Lembah ini terletak di pulau Palawan, salah satu tempat yang paling kurang diterokai di Asia, mempunyai  sungai bawah tanah dan merupakan lokasi aktiviti menyelam terbaik di Laut Sulu.

Untuk menjejaki penempatan suku ini, anda memerlukan seorang jurupandu yang turut berperanan sebagai juru alih bahasa dengan orang-orang daripada suku Tau’t Bato. Populasi orang Tau’t Bato juga tidak besar, sekitar 500 orang penduduk sahaja dan jumlah ini semakin berkurangan.

Tau't Bato sebenarnya bukan subkumpulan dari kumpulan orang asli Pala'wan yang lebih besar. Mereka bertutur dalam bahasa Pala'wan asli dan mempraktikkan banyak kepercayaan Pala'wan yang sama.

Satu-satunya perbezaan ialah bagi komuniti ini, mereka yang tinggal di kawasan lembah Singmapan ini berlindung di gua-gua besar yang berdekatan semasa musim hujan. Kerana hujan lebat dan banjir di lembah selama bulan-bulan lamanya, berlindung di dalam gua adalah tempat teduh terbaik bagi mereka.

Pada musim kemarau setiap keluarga mempunyai tanah dan rumah sendiri di kawasan lembah ini. Nama Tau't Bato diberikan kepada orang-orang ini oleh Presiden Marcos pada tahun 70-an kerana mereka menjadikan gua sebagai tempat tinggal mereka.

Pada tahun 70-an, Presiden Filipina ketika itu Marcos banyak melakukan banyak lawatan ke lembah ini untuk menjelajahi kawasan ini menggunakan helikopter. Presiden Marcos kebiasaan hanya akan mendarat selama 30 minit kerana bimbang orang-orang Asli ini akan menyerangnya.

Sebagai cara untuk mendekati suku Tau't Bato ini, setiap kali lawatan mereka akan membawa pakaian, beras dan beberapa peruntukan lain untuk diedarkan kepada suku ini. Dari saat inilah orang Tau't Bato mula memakai pakaian yang lebih menutupi tubuh badan berbanding hanya berseluar cawat.

Namun, alasan Marcos begitu berminat dengan kawasan ini adalah kerana kekayaan yang terdapat disini. Selama berbulan-bulan lamanya, pasukan Marco menyerbu semua gua di kawasan itu (tempat pengebumian untuk Tau't Bato) dan mengumpulkan semua emas dan barang berharga lain di badan mayat.

Terdapat khabar angin bertiup kencang mengatakan ada kemungkinan mereka menjumpai harta karun milik tentera Jepun di gua-gua di lembah ini, kerana banyak gua yang diterokai oleh pasukan Marco adalah gua yang tidak pernah didiami oleh Tau't Bato.

Bertahun-tahun kemudian selepas itu, tersebar banyak kisah bahawa Marcos menyembunyikan banyak harta kekayaannya di gua-gua di sekitar Sigmapan. Namun, ternyata khabar angin tersebut tidak benar kerana Presiden Marcos sebenarnya hanyalah merampas harta kekayaaan orang Tau't Bato di sana dan bukanlah menyembunyikannya di sana.

Wanita Tau't Bato biasanya pakar mencari madu hutan sementara tugas lelaki adalah menangkap kelawar, tikus hutan dan burung kecil. Gaya hidup dan budaya mereka tidak dikembangkan secara khusus, tetapi mereka mahir memburu haiwan kecil dan babi liar.

Hasil buruan Ini melengkapkan diet mereka daripada buah-buahan ternakan seperti nanas, lada, ubi kayu, bawang putih, labu dan ubi jalar. Mereka menggunakan hasil pertanian mereka untuk berdagang dengan suku Palawan yang lain.

Tidak ada had umur di sini untuk berkahwin, oleh itu sudah menjadi kebiasaan bagi anak perempuan untuk mempunyai anak pada usia yang sangat muda. Rumah mereka dibina secara primitif dengan menggunakan anak pokok yang saling terkait.

Tau't Bato mengamalkan kumpulan perkahwinan atau "ka-asawahan", yang berfungsi sebagai unit asas sosial di antara mereka. Unit "Ka-asawahan" atau rumah tangga pada dasarnya terdiri dari pasangan, lelaki dan isterinya, untuk sejumlah pasangan. Mereka kemudian dikelompokkan ke dalam satu kumpulan yang lebih besar yang disebut "Bulun-bulun".

Sistem ini merupakan susunan beberapa pasangan yang tinggal bersama di satu gua untuk kediaman. Ia dicirikan oleh sistem perkongsian pelbagai jenis pertukaran sosial dan bahan seperti makanan dan barangan keperluan hidup yang lain. Tau't Bato juga peminat muzik. Mereka tahu bermain dua alat muzik yang dikenali sebagai "Kubing" dan "Kudlong" selain gong.

Tau't Bato mahir bercucuk tanam dengan ubi kayu sebagai produk utama. Mereka juga menanam ubi jalar, tebu, bawang putih, lada, kacang merah, labu, tomato, nanas dan tanaman lain yang akan tumbuh di ladang mereka. Mereka juga gemar memburu dan mencari makan untuk memenuhi keperluan mereka untuk lebih banyak karbohidrat. Babi liar adalah haiwan yang paling banyak diburu.

Kedatangan pelancong ini sebenarnya ada keburukannya - mereka kemungkinan membawa bersama penyakit berbahaya dan berisiko tinggi kepada orang suku Tau't Bato yang tidak pernah divaksin ini.

Pada tahu 2005, 3 orang wartawan dari Manila meninggal dunia tidak lama selepas berkunjung ke kawasan penempatan mereka, dipercayai akibat malaria ketika membuat dokumentari mengenai suku ini. Namun, ada juga yang mendakwa mereka menderita penyakit pelik akikat melanggar pantang larang suku ini.

Dengan hanya tinggal 100 keluarga dan jumlah ini semakin berkurang saban tahun, menjadi persoalan besar adakah orang Tau't Bato dapat bertahan hidup puluhan atau ratusan tahun lagi. Pendedahan mengenai suku ini di media arus perdana menyebabkan kawasan semakin banyak ikunjungi oleh pelancong dari luar.

Selain kebimbangan mengenai populasi, budaya dan adat resam mereka mungkin akan pupus tidak lama lagi akibat gaya hidup mereka makin dipengaruhi budaya luar. Orang-orang muda tidak lagi melakukan ritual tradisional dan kebanyakan orang tua yang masih melakukannya hanya melakukannya sebagai sebuah persembahan kepada pelancong luar.


NewNew : Platform Media Sosial Paling Merosakkan Akhlak Dan Jiwa

Kita sering diberitahu bahawa semua informasi dan data berkaitan privasi kita, dimanfaatkan pihak penyelia platform media sosial dan internet bagi bermacam tujuan yang menguntungkan pihak mereka.

Google dan Facebook misalnya memfokuskan kepada tawaran pengiklanan yang dibuat khusus berdasarkan minat kita. Youtube atau TikTok menggunakan algoritma unik untuk memastikan kita terus kekal menonton dan Whatsapp sudah mula mengintip apa yang kita bualkan untuk membolehkan mereka tahu apa yang kita cari dalam realiti.

Adakah anda percaya bahawa sudah wujud satu platform media sosial baru ketika ini dinamakan NewNew, yang secara terang-terang mahu kita membenarkan kita dimanipulasi?

Salah satu masalah utama yang sering dialami influencer atau individu berpengaruh dalam internet; adalah keperluan untuk mencipta kandungan baru setiap hari.

Desakan untuk terus mengekalkan kehadiran pengikut atau penonton yang saban hari menantikan perkongsian sebenarnya memberikan beban besar pada bahu individu seperti ini.

Tekanan untuk mendapatkan idea, mengolah idea itu menjadi sesuatu yang menarik serta proses menghasilkannya cukup memenatkan.

NewNew direka untuk membantu menyelesaikan masalah ini, di mana semua idea atau kandungan yang bakal dicipta - ditentukan oleh anda sebagai pengguna.

Sebagai contoh : anda gemar mengikuti kehidupan seorang 'selebriti internet' yang seringkali memuatkan video dengan kandungan menarik berkenaan dirinya.

Selama ini dia yang memikirkan apa perlu dipaparkan untuk tontonan anda.

Bayangkan situasi di mana selebriti internet tersebut memberikan anda peluang untuk menentukan apa yang akan dia buat pada hari itu. Menarik?

Anda diberi kuasa untuk tentukan apa dia akan makan, minum, pakai, ke mana, buat apa dan sebagainya dengan kadar caj tertentu dikenakan ke atas anda.

Konsep sebegini pernah dipertontonkan dalam filem 'Gamer' lakonan Gerard Butler, yang memberikan peminat permainan video peluang untuk menentukan apa yang berlaku terhadap jalan cerita watak utama filem tersebut.

Siapa sangka sesuatu yang dulunya hanyalah karya fiksyen, kini semakin hampir dengan realiti kita.

NewNew diasaskan seorang wanita bernama Courtne Smith dan seorang pereka pembangunan perisian bernama Filip Diarra.

Mereka berdua berharap konsep yang cuba diperkenalkan bakal membawa kepada apa yang mereka sendiri istilahkan sebagai 'pasaran manusia' di mana orang ramai berebut untuk menentukan hala tuju harian hidup seseorang.

Keuntungan yang bakal dijana hasil daripada penjualan token undian oleh pengikut-pengikut setia selebriti yang menyertainya, akan dibahagikan di antara syarikat dan selebriti yang menyertai komuniti ini.

Apa yang penting menurut mereka, apa saja situasi atau undian yang bakal dibuka, ditentukan sendiri oleh selebriti tanpa ada unsur paksaan.

Mahu jana pendapatan lebih? Banyakkan interaksi yang memerlukan undian pengikut yakni biar pengikut kawal lebih banyak keputusan anda.

Mahu pendapatan besar? Besarkan lingkup pengaruh dan capai jumlah undian lebih tinggi.

NewNew turut memperjelaskan bukan semua pilihan boleh dibuka untuk undian. Apa saja undian yang melibatkan perkara yang boleh menggugat kesejahteraan awam, bersifat lucah, bahaya atau berunsur jenayah tidak dibenarkan sama sekali.

Walaupun jelas besar risiko yang cuba diketengahkan oleh aplikasi ini, pada pendapat penulis banyak juga perkara menarik boleh berlaku - apabila seseorang membenarkan hidupnya dikawal pihak ketiga.

Sekiranya dia sedang berdepan masalah cinta misalnya, pengikut boleh menentukan sama ada dia patut meneruskan hubungannya atau berpisah.

Satu contoh lain, seorang pemilik akaun boleh membiarkan pengguna internet menentukan kursus apa yang patut dia ambil di universiti - berdasarkan kepada kriteria yang telah pun diketahui ramai.

Ada bermacam lagi potensi untuk 'drama-drama' menarik muncul, namun disebalik semua prospek hiburan menarik- agak jelas sekiranya popular, aplikasi ini hanya akan membawa lebih banyak keburukan berbanding manfaatnya.

Sekiranya pilihan yang dibuka hanya diambil sebagai suka-suka di mana pengikut boleh menentukan sesuatu yang 'harmless' seperti makan apa, minum apa dan sebagainya - keputusan undian boleh dilihat juga sebagai sesuatu yang 'harmless.'

Tetapi apabila sesuatu aplikasi itu sudah diletakkan di internet dan dibuka aksesnya kepada orang ramai; kami yakin kita tak perlu menunggu lama untuk melihat kemudahan yang ada disalah guna ke arah keburukan walaupun pengendalinya menjanjikan platform yang selamat dan terjamin.

Adakah pengguna akan berpuas hati dengan tahap kawalan yang dibenarkan ke atas idola mereka?

Tidak adakah kemungkinan di masa akan datang, pengikut selebriti itu mahu lebih kawalan dari mereka ke atas selebriti yang sudah mereka laburkan ratusan ringgit?

Asasnya - adakah mengeluarkan sedikit wang milik anda untuk mengawal keputusan hidup orang lain menarik pada anda?

Persoalan lebih besar; sanggupkah anda menjaja hidup anda dan pilihan diri anda untuk kesenangan diri sendiri?

Kami melihat seandainya aplikasi atau idea sebegini berkembang dan diterima baik, kita akan lebih kerap berdepan krisis moral dalam hidup.

Jika seseorang sudah melabur ratusan, ribuan ringgit untuk membiayai hidup mewah seorang selebriti internet - apa pula pulangannya pada pengundi?

Pasti akan ada yang akan mula mempersoalkannya jika aplikasi ini mula popular dan mula meminta imbuhan pelaburannya daripada selebriti yang diikutinya.


7 Terusan Terpanjang Dunia

Terusan adalah jalan air buatan manusia yang dibina untuk pelbagai tujuan termasuk pengairan, perkapalan, pengangkutan setempat, kawalan banjir dan baru-baru ini untuk pelancongan. Ia juga menghubungkan sungai, tasik, bandar dan lautan.

Bandar-bandar purba dahulu biasanya dihubungkan dengan saluran air memandangkan pengangkutan air merupakan medium pengangkutan paling di dipercayai dan mudah ketika dahulu.

Pembinaan sesebuah terusan juga bukan mudah dan menggunakan begitu banyak tenaga manusia kerana menggunakan cara konvensional dengan mengorek tanah untuk membentuk saliran seperti yang dirancang. Maka tidak hairanlah pembinaanya biasa mengambil tempoh yang begitu lama.

Kali, kami ingin berkongsi pula senarai 7 saliran buatan atau terusan terpanjang di dunia. Lebih menarik, 4 daripada terusan dalam senarai ini berada di Russia. Selain itu, terusan Suez yang cukup popular juga tidak termasuk dalam senarai ini memandangkan ianya berada di tempat ke 12

Terusan Grand Union di England adalah sebahagian daripada sistem terusan Inggeris. Jalur utamanya bermula di London dan berakhir di Birmingham, memanjang sejauh 220 km. Ia mempunyai simpang ke beberapa lokasi utama termasuk Leicester, Slough, Aylesbury, Wendover dan Northampton.

Terusan Grand Union siap pada 1 Januari 1929 dan diperluas lagi pada tahun 1932. Ia terbentuk dari penggabungan beberapa terusan yang berlainan dan pada jarak 460.8 km (tidak termasuk saluran yang dikongsi dengan Terusan Oxford), merupakan terusan gabungan terpanjang di UK.

Terusan Erie di New York adalah sebahagian dari jalan timur-barat, melintasi negara dari Sistem Terusan Negeri New York (sebelumnya dikenali sebagai Terusan New York State Barge). Ia dibina untuk membuat laluan air yang dapat dilayari dari New York City dan Lautan Atlantik ke Great Lakes yang awalnya membentang sejauh 584 km dari Sungai Hudson di Albany hingga Danau Erie di Buffalo.

Selesai pada tahun 1825, terusan ini telah meningkatkan pembangunan dan ekonomi bandar-bandar di New York termasuk Albany, Syracuse, Rochester, Buffalo dan New York City. Hal ini disebabkan oleh kemudahan pengangkutan garam dan barang lain dan industri yang berkembang di sekitarnya.

Terusan Kapal Manych adalah terusan antara lagun Laut Hitam dan Laut Caspia. Terusan Kapal Manych sepanjang 700 km merangkumi laluan air Manych yang melalui Tasik Manych-Gudilo dan takungan Veselovskoe dan Proletarskoe dan dapat diperluas ke Laut Caspia.

Terdapat cadangan untuk memperdalam dan memperlebar terusan ini menjadi 6.5 m dan melebarkannya menjadi 80 m. Perkara ini akan meningkatkan kapasiti lalu lintas lebih dari 75 juta tan kargo setiap tahun. Terusan ini boleh dilalui oleh kapal yang memiliki muatan pengangkutan hingga 10,000 tan.

Terusan Eurasia adalah terusan yang dicadangkan sepanjang 700 kilometer yang menghubungkan Laut Caspia dengan Laut Hitam di sepanjang Kuma-Manych. Pada masa ini, rangkaian tasik dan takungan serta terusan cetek Kuma-Manych terdapat di sepanjang laluan ini.

Penyiapan pembinaan Terusan Eurasia akan meningkatkan secara signifikan eksport bukan minyak dan gas dan ini akan menyediakan lebih daripada 200 ribu peluang pekerjaan di Selatan Rusia, Kazakhstan dan negara-negara lain di wilayah Caspian. Sebilangan besar lalu lintas kargo antara China dan negara-negara Kesatuan Eropah yang mempunyai pelabuhan di Laut Mediterranean akan diangkut melalui laluan trans-Eurasia baru ini yang merangkumi Terusan Eurasia.

Terusan Saimaa adalah terusan pengangkutan yang menghubungkan tasik Saimaa dengan Teluk Finland berhampiran Vyborg, Rusia. Terusan ini dibina dari tahun 1845 hingga 1856 dan dibuka pada 7 September 1856. Ia kemudian diperluas pada tahun 1963-1968.

Sistem saluran air dan terusan ini menghubungkan 120 tasik yang saling bersambung di bahagian selatan-tengah dan tenggara Finland dapat dicapai melalui terusan ini. Terusan ini mempunyai kedalaman sekurang-kurangnya 4.2 meter meliputi kepanjangan 814 kilometer.

Terusan Karakum atau Terusan Qaraqum di wilayah Turkmenistan adalah adalah salah satu saluran pengairan dan bekalan air terbesar di dunia. Bermula pada tahun 1954 dan selesai pada tahun 1988, ia dapat dilalui sepanjang 1,375 kilometer dan membawa 13 kilometer kubik air setiap tahun dari Sungai Amu-Darya di seberang Gurun Karakum di Turkmenistan .

Terusan ini membuka laluan baru yang luas untuk pertanian, terutama untuk penanaman kapas yang sangat dipromosikan oleh Kesatuan Soviet dan menyediakan kawasan Ashgabat dengan sumber air utama. Terusan juga ini merupakan faktor utama yang membawa kepada pengeringan Laut Aral.

Terusan Besar yang dikenali oleh orang China sebagai Terusan Besar Jing-Hang  adalah Tapak Warisan Dunia UNESCO dan merupakan terusan atau sungai buatan terpanjang di dunia. Bermula di Beijing, ia melalui Tianjin dan provinsi Hebei, Shandong, Jiangsu dan Zhejiang ke kota Hangzhou, menghubungkan Sungai Kuning dan Sungai Yangtze.

Bahagian terusan paling lama dipercayai dibina pada abad ke-5 SM, tetapi pelbagai bahagian terusan ini pertama kali dihubungkan pada masa dinasti Sui (581-618 M). Pelbagai Dinasti antara tahun 1271–1633 secara signifikan telah memulihkan dan membina semula terusan ini dan mengubah laluannya untuk membekalkan saliran air ke beberapa lokasi tumpuan mereka.


Kisah Huzaifah Ibnu Yaman - Pemegang Rahsia Nabi

Bagi peminat muzik rock dan metal di Malaysia, nama band D'Cromok dan Sil Khannaz pastinya tidak asing lagi di bibir mereka.

D'Cromok adalah sebuah band yang ditubuhkan oleh Din setelah tidak lagi bersama band Cromok.

Selain daripada memainkan muzik yang agak keras, namun kedua-dua band ini mempunyai persamaan lain iaitu memainkan lagu yang bertajuk "Huzaifah Ibnu Yaman".

Lagu ini asalnya adalah lagu D'Cromok namun di-cover oleh Sil Khannaz.

Jika anda tidak pernah mendengar lagu tersebut, liriknya adalah seperti berikut:

Huzaifah Ibnu Yaman merupakan antara salah seorang sahabat Nabi Muhammad S.A.W. Menetap di Madinah, Huzaifah sebenarnya berasal dari keturunan Bani Abs dari Mekah.

Al-Yaman kemudiannya menetap di Madinah, menjadi sekutu (halif) Bani al-Ash'hal dan menikah dengan suku tersebut lalu mendapat cahaya mata yang diberikan nama Huzaifah.

Akhirnya al-Yaman dibenarkan pulang ke Mekah dan beliau membahagikan waktunya antara Mekah dan Madinah.

Oleh kerana al-Yaman merupakan antara orang terawal yang memeluk Islam, ini membuatkan Huzaifah juga memeluk Islam dan menjadi antara pemuda terawal berbuat demikian di Madinah.

Huzaifah memeluk Islam sebelum Rasulullah berhijrah ke Madinah lagi dan sangat teringin untuk bertemu baginda kerana masih belum berpeluang bertemu Rasulullah S.A.W setelah memeluk Islam.

Keinginan dan kerinduan itu semakin menjadi-jadi setiap kali bapanya yang berulang alik dari Mekah dan Madinah memberitahu tentang khabar Rasulullah S.A.W.

Akhirnya, Huzaifah berpeluang untuk ke Mekah dan bertemu dengan manusia teragung ini, dan antara soalan yang ditanyakan kepada baginda adalah:

"Wahai Rasulullah S.A.W, apakah aku ini Muhajirin atau Ansar, kerana aku berasal dari Mekah tetapi tinggal di Madinah?".

Lalu baginda menjawab: "Engkau pilihlah yang mana lebih engkau cintai, sama ada mahu menjadi Muhajirin atau Ansar".

Mendengar jawapan Rasulullah S.A.W, Huzaifah menjawab bahawa beliau ingin menjadi Ansar.

Huzaifah adalah orang yang sentiasa bersama Rasulullah S.A.W ketika baginda berhijrah ke Madinah.

Dan disebabkan ini, Rasulullah S.A.W menyedari bahawa Huzaifah mempunyai 3 kelebihan yang membuatkan baginda kagum iaitu kepintarannya yang unik, mudah memahami sesuatu (cepat tangkap) dan hebat dalam menyimpan rahsia walaupun disoalsiasat secara berterusan.

Antara salah satu ujian besar yang dihadapi oleh umat Islam pada ketika itu adalah terdapat ramai golongan munafik yang berada kalangan umat Islam.

Melihat kepintaran dan kecerdasan Huzaifah, beliau dipilih oleh Rasulullah S.A.W dan memberitahu semua nama orang munafiq.

Malah, Huzaifah adalah satu-satunya sahabat yang diberitahu tentang rahsia ini.

Rasulullah S.A.W berbuat demikian kerana ingin Huzaifah memantau gerak-geri golongan munafik dan juga bertindak pantas agar golongan tersebut tidak berdaya untuk menggunakan helah jahat mereka.

Setiap kali Huzaifah ditanyakan oleh sahabat-sahabat tentang nama-nama orang munafik, mereka tidak pernah mendapat jawapan.

Selepas kewafatan Rasulullah S.A.W, Huzaifah sering menjadi tempat mendapatkan nasihat oleh Khalifah mengenai aktiviti golongan munafik tetapi Huzaifah tetap membisu.

Jadi, untuk mengetahui siapakah golongan munafik di antara mereka, Saidina Umar Al-Khattab akan melihat sama ada Huzaifah hadir atau tidak setiap kali berlakunya kematian dalam kalangan orang Islam.

Jika Huzaifah tidak hadir, maka Saidina Umar tidak akan melakukan solat jenazah untuk si mati.

Pernah sekali Saidina Umar bertanyakan kepada Huzaifah jika ada orang munafik dalam kalangan kakitangannya.

Huzaifah memberitahu Saidina Umar terdapat seorang di antara mereka, tetapi enggan mendedahkan siapa orang tersebut.

Selepas perbincangan tersebut, Saidina Umar memecat seorang kakitangannya, seolah-olah beliau mendapat petunjuk dari Allah S.W.T tentang siapa gerangan orang tersebut.

Disebabkan beliau menjaga rahsia ini dengan begitu baik, Huzaifah diberikan gelaran "Penjaga Rahsia Rasulullah S.A.W".

Malah, Huzaifah sangat boleh dipercayai sehinggakan Rasulullah S.A.W pernah bersabda: "Setiap apa yang dikatakan oleh Huzaifah, maka percayailah.”

Huzaifah juga adalah salah seorang sahabat yang mengikuti perang bersama-sama Rasulullah S.A.W, di mana beliau dilantik oleh baginda untuk menjadi pengintip.

Beliau memasuki kawasan pihak musuh dengan berpura-pura menjadi antara salah seorang daripada mereka, untuk mendapatkan maklumat dan diberikan kepada Rasulullah S.A.W bagi merancang strategi seterusnya.

Dalam perang tersebut, ketika sedang mengintip, secara tiba-tiba pemimpin musuh iaitu Abu Sufyan berkata:

"Wahai semua, aku ingin katakan sesuatu yang penting, tetapi aku risau jika hal ini sampai ke Muhammad. Jadi, aku mahu kamu semua melihat orang di sebelah dan pastikan tiada yang mencurigakan".

Oleh kerana Huzaifah sangat pintar dan pantas, beliau memegang tangan orang yang berada di sebelahnya dan bertanya, "Kamu siapa?". Lelaki itu kemudiannya menjawab persoalan itu dan dengan ini, Huzaifah terselamat daripada disoal siasat.

Huzaifah merupakan seorang panglima perang yang tersangat hebat. Malah, beliau adalah panglima yang berjaya membebaskan Kota Nahwand, Dainawar dan Raj yang sebelumnya diperintah oleh Parsi.

Dalam pertembungan di Nihawand melawan tentera Parsi, Huzaifah ditugaskan sebagai panglima kedua tertinggi oleh Saidina Umar yang mengetuai tentera Islam sekitar 30,000 orang.

Ketika itu, kekuatan tentera Parsi jauh melebihi tentera Islam iaitu seramai 150,000 orang. Panglima tertinggi Islam dalam perang ini iaitu an-Numan ibn Maqran gugur di awal pertempuran, menjadikan Huzaifah bertanggungjawab menggalas tugas tersebut.

Beliau segera mengambil alih dan mengarahkan agar kematian an-Numan tidak dihebohkan. Di bawah kepimpinan beliau, tentera Islam beroleh kemenangan walaupun dengan kekuatan tentera yang kecil.

Huzaifah sangat takutkan azab di hari pembalasan walaupun beliau sangat hebat di dunia.

Antara buktinya adalah beliau berpesan sebelum meninggal dunia, agar menggunakan kain kafan untuk mengkafankan jasadnya dengan berpada-pada dan selebihnya didermakan kepada orang lain.

Ini kerana beliau takut perkara itu akan dipersoalkan di hari perhitungan.

"Ya Allah, sesungguhnya Engkau Maha mengetahui bahawa aku lebih cintakan kemiskinan dari kekayaan, kehinaan dari kemuliaan dan kematian dari kehidupan".

Ini adalah kata-kata yang diucapkan oleh Huzaifah ketika beliau sedang dalam keadaan nazak.

Dan sejurus sebelum sahabat Rasulullah S.A.W ini menghembuskan nafas terakhir beliau, Huzaifah sempat berkata: "Kekasihmu sedang tiba dengan penuh kerinduan".


5 Kenangan 'Couple' Zaman Dulu Yang Tak Boleh Dirasai Lagi

Semua yang pernah bercinta pasti mempunyai banyak kenangan tersendiri, baik duka mahupun luka.

Dalam zaman sekarang dengan kewujudan teknologi yang memudahkan komunikasi dan pergerakan fizikal, misteri dalam bercinta semakin lama semakin terurai sehingga semuanya jadi lebih mudah dan terbuka. Jauh berbeza dengan beberapa dekad dulu.

Berikut adalah lima kenangan pasangan yang bercinta zaman dahulu yang tidak lagi mampu diulangi, disebabkan oleh hidup yang semakin mudah - membuatkan bercinta sudah lagi tidak mencabar.

Sebelum wujud emel, surat menjadi antara medium komunikasi yang digunakan. Bagi pasangan yang bercinta, menunggu surat yang dinantikan hadir cukup dirasai seksanya.

Satu surat yang dihantar memerlukan masa dua hari sekiranya dipos dalam negeri yang sama, sementara 3 hari atau lebih sekiranya negeri destinasinya berbeza. Sudahlah kita dipermainkan oleh waktu, kadangkala pejabat pos pun mempermainkan kita bila ada kesilapan pemprosesan surat terjadi.

Rasa gementar nak menunggu apakah isi kandungan warkah balasan tu memang sukar nak diceritakan, tapi bila surat sampai gembiranya tak terkata. Buka surat pula siap ada bedak kononnya nak bagi wangi kertasnya.

Berapa kali baca surat tu pun tak bosan - berbeza dengan emel yang sekali baca, cukuplah.

Zaman digital, semuanya ada. Gambar kekasih pun si kekasih dah muat naik beratus-ratus gambar di media sosial, tinggal nak tengok saja.

Tetapi bagi couple dulu, dapat sekeping gambar si dia pun dah memadai. Gambar tu lah yang ditatap setiap kali rindu hadir, mampu membuatkan kita tersenyum mengenangkan diri kita berdua.

Takut hilang, gambar yang dihadiahkan itu akan disimpan dalam dompet kerana faktor keselamatan serta untuk lebih mudah untuk dibawa ke mana-mana. Peluang mak ayah nak tertangkap anak simpan gambar orang lain dalam dompet pun tipis.

Ada 'feeling' yang syahdu bila kita tahu si dia sendiri hadiahkan gambar kat kita, kerana kita tahu gambar itu eksklusif untuk kita.

Dulu nak telefon seseorang, seminit panggilan pun dah tinggi bayarannya. Kos lagi tinggi sekiranya panggilan dibuat di antara dua negeri yang berjauhan. Sekiranya seorang tinggal di Malaysia Timur dan seorang lagi di Malaysia Barat, memang masaklah nak bayar bil.

Tak menghairankan bil telefon satu masa dahulu boleh mencecah RM200 ke RM300 sekiranya dalam isi rumah ada individu yang sedang kemaruk bercinta.

Sikit-sikit nak telefon kononnya bertanya khabar. Nak tanya dah makan ke belum. Saja nak dengar suara sebenarnya. Zaman sekarang, teman tinggalkan mesej suara kat Whatsapp pun ada kalanya biar dulu 'blue tick' dulu lepas sejam dua, barulah kita nak menjawabnya.

Untuk mana-mana pasangan yang mak ayahnya jenis tegas tak ingat, nak berhubung melalui telefon pun perlu dilakukan secara sembunyi-sembunyi. Mungkin sebab faktor malu ataupun mungkin juga takut ayah kejar dengan parang.

Tetapi, keinginan nak berhubung tu ada jadi ramai juga usaha berjanji buat panggilan pada waktu-waktu tertentu. Ini penting bagi membolehkan si dia yang menanti panggilan dapatlah menunggu tepi telefon supaya dia boleh angkat telefon cepat-cepat sebelum mak, ayah atau lebih teruk adik yang kaki kecoh jawab panggilan tu.

Kita pun tunggulah sambil mundar-mandir tepi telefon tak keruan kerana dah berjanji, sebelum mak marah suruh gi buat kerja-kerja rumah. Baru kita menapak, telefon berdering dan ayah kita pula yang tolong jawabkan.

Yang memanggil pula hati berdebar-debar takut sebab tak tahu rancangan akan berjaya ke tak. Siapa yang akan jawab telefon - si dia ataupun ayah dia yang sudah diketahui tak suka kat kita?

Kita boleh janji dengan seseorang untuk bertemu di mana, pada pukul berapa dan dia siap boleh bagi kita anggaran waktu dia akan tiba. Lebih best, si dia siap kongsikan 'live location' dia supaya kita tahu bila dia dah dekat.

Dulu tak ada semua tu. Pasangan yang berjanji nak berjumpa kena rancang semuanya terlebih dahulu. Pukul berapa nak berjumpa, di mana nak berjumpa, hari apa nak berjumpa. Kalau lambat nak buat apa.

Untuk orang yang jenis on time, tak ada masalah tetapi ada kalanya kita tak bernasib baik bercinta dengan orang yang langsung tak boleh menepati masa. Tercongoklah kita depan kedai menantikan dia.

Nak ke tempat lain tak boleh sebab waktu tu telefon bimbit pun belum ada jadi nak tak nak kenalah kekal di situ, takut lepas merayau sekejap si dia muncul pula tengok kita tak ada.

Tetapi semua kegusaran itu akan hilang pada detik pertama kita ternampak si dia dari jauh berjalan ke arah kita. Rasa rindu yang selama ini terbungkam melayang serta merta digantikan dengan rasa nak cepat-cepat menikah pula.

Malangnya, tak jauh di belakang dia ada ayah dia rupanya.

Patutlah lambat kerana ayah dia ikut sekali. Nak bagi amaran dah tak boleh. Bertemu janjilah kita dengan si dia dan ayah dia bersama-sama, bertiga.